
הכנסת השמונה עשרה





נוסח לא מתוקן\

מושב ראשון

פרוטוקול מס' 67
מישיבת ועדת החינוך, התרבות והספורט

יום שלישי, י"ב באלול התשס"ט (1 בספטמבר 2009), שעה 08:30 

סדר היום:

סיור באשקלון – פתיחת שנת הלימודים  תש"ע.

גני צהר, ממלכתי

גני צהר, ממלכתי-דתי

בית ספר נווה אילן, ממלכתי-דתי

בית ספר תיכון עמית

בית ספר אורנים, בית ספר לחינוך מיוחד

בית ספר אסף מימון, ממלכתי-דתי תורני

בית הספר רותם, ממלכתי-דתי

בית הספר מקיף עירוני ד' ע"ש רבין

סיכום היום

יצחק אברג'יל, מנהל בית ספר תיכון עמית

עמירה חיים, מנהלת מחוז משרד החינוך

רפי סעדון, יו"ר ועד הורים, אשקלון

סופי חוטובלי, ועד הורים, אשקלון

מ"מ מנהלת הוועדה:

רבקה וידר
רשמה וערכה:

אהובה שרון – חבר המתרגמים בע"מ

סיור באשקלון – פתיחת שנת הלימודים  תש"ע.

גני צהר, ממלכתי

גני צהר, ממלכתי-דתי

בית ספר נווה אילן, ממלכתי-דתי

בית ספר תיכון עמית

בית ספר אורנים, בית ספר לחינוך מיוחד

בית ספר אסף מימון, ממלכתי-דתי תורני

בית הספר רותם, ממלכתי-דתי

בית הספר מקיף עירוני ד' ע"ש רבין

סיכום היום

ביקור בגני צהר, ממלכתי

היו"ר זבולון אורלב:

אנחנו קובעים מזוזה  בגן הממלכתי החדש, גני צהר. היום זה היום הראשון לשנת הלימודים שלו ואנחנו כרגע קובעים את המזוזה בנייר סלוטייפ אבל אני סומך על העירייה שתקבע את המזוזה דרך קבע וקביעת המזוזה תהיה לאות של ברכה, מזל והצלחה. כל הילדים כאן יגדלו בשלום, בבריאות טובה ויקבלו את החינוך הכי טוב בעולם. שתהיה ברכה והצלחה.

ביקור ב"גני צהר", ממלכתי-דתי


אנחנו קובעים מזוזה כדי שתהיה לגן הזה ברכה והצלחה ובריאות טובה, לילדים, להורים ולגננת. שתהיה שנת לימודים מוצלחת ותתחדשו על המבנה היפה והמקסים. יישר כוח לעיריית אשקלון ולראש העיר שדואגים שלילדים יהיו מבנים יפים וגננות מקסימות. 

ביקור בבית ספר נווה אילן, ממלכתי-דתי

היו"ר זבולון אורלב:

באנו לפתוח את שנת הלימודים. בוקר טוב. 

תלמידה:

ברוכים הבאים אורחים נכבדים. שמחים אנו שבחרתם בנו לפתוח את ביקורכם בבית ספרנו בעיר אשקלון. כבוד גדול הוא לנו לארח משלחת כה נכבדה, את נציגי משרד החינוך, כנסת ישראל, נציגי מחוז דרום ונציגי החינוך בעיריית אשקלון.

תלמיד:

שנת הלימודים החדשה היום מתחילה ובתחילתה את עיני אשא לה' בתפילה. אתפלל אליו בכל לבי שימלא את משאלתי, שייתן לי בזו השנה הרבה כוח ובריאות איתנה. בלמידת התורה והמצוות אתחיל, אשקוד, אבין ואשכיל. אשתדל להצטיין ואגרום נחת להוריי. 

תלמידה:

אחרי הבית החמים, חוזרים אנו לספסל הלימודים. כעת המרוץ מתחיל, בכל יום ממש כרגיל. זה המרוץ. איננו לבד. לידינו יש צוות גדול ומיוחד שתפקידו ללוות אותנו, להעניק, לתת כתף כשצריך, והכל על מנת שנגשים שאיפותינו. התפקיד במרוץ אינה בהכרח להגיע ראשונים אלא לסיים את המסלול בבטחה מתוך אמונה בעצמנו וביכולות שלנו. לא הראשון שיגיע הוא המנצח אלא זה שהאמין בדרכו והצלחותיו הן שלו.

תלמיד:

ניקח נשימה ונישא בגאון ראשינו שיש בנו את הכוח, היכולת, העוצמה, לעבור מרוץ זה בהצלחה גדולה.

תלמיד:

לכל אחד יש את היום המיוחד שלו ואתם משלחת נכבדה, הייתם חלק מהיום המיוחד ביותר שלנו. לו רק תזכו לחוות שמחות כל חייכם, לשמוח כמו ששימחתם אותנו, כמו שליוויתם אותנו ביומנו הראשון בשנת הלימודים החדשה. נאחל לכם הצלחה בהמשך דרככם.

היו"ר זבולון אורלב:

יישר כוח. יפה מאוד. אני מאחל לכם הצלחה רבה בשנת הלימודים. זכיתם בזכות גדולה ללמוד כאן בבית ספר מצוין ובעיר נהדרת. תגדלו בבריאות טובה. בהצלחה בלימודים.

ביקור בבית הספר נווה אילן  – כיתה א'

היו"ר זבולון אורלב:

הילדים מכירים את ראש העיר?

תלמיד:

כן.

היו"ר זבולון אורלב:

מי יודע איך קוראים לראש העיר?

תלמיד:

בני ועקנין.

היו"ר זבולון אורלב:

כל הכבוד לרז. יפה מאוד. מי יודע מה עושה ראש עיר?

תלמידה:
 
הוא אומר מה לעשות בעיר. הוא מפקד על העיר.

תלמידה:

הוא מצלם תמונות.

תלמיד:

ישן.

תלמיד:

הוא שומר שיהיו הרבה מים בכינרת.

היו"ר זבולון אורלב:

מישהו יודע מי אני? שמעתם פעם על כנסת ישראל? על הכנסת? איך קוראים לאנשים שנמצאים בכנסת?

תלמיד:

מתפללים.

היו"ר זבולון אורלב:

לא בית כנסת אלא הכנסת בירושלים. שמעתם על חברי כנסת? 


אני גם שמח מאוד מאוד לראות כאן את אליה. אתה לומד עם כולם. אתה מכיר את החברים שלך מהשכונה? יש כאן ילדים שגרים אתך בבניין? לא. מי החבר הכי טוב שלך כאן? אביעד. 


אני מאחל לכם הצלחה ושיהיו לכם לימודים פוריים. מישהו עוד רוצה לחזור לגן הילדים? אם מישהו רוצה לחזור לגן הילדים, אני אבקש מראש העיר אולי להחזיר אותו לגן הילדים. נאחל הצלחה למורה אפרת. פעם ראשונה כיתה א'?

אפרת:


לא.

היו"ר זבולון אורלב:

הצלחה רבה וכל טוב.

ביקור בבית ספר נווה אילן – כיתה א'

היו"ר זבולון אורלב:

שלום כיתה א'. באנו לחגוג אתכם ביחד את היום הראשון של שנת הלימודים עם ראש העיר. מישהו יודע איך קוראים לראש העיר?

תלמידה:

וקנין.

היו"ר זבולון אורלב:

מישהו יודע מה עושה ראש העיר?

תלמיד:

הוא מנהל את העיר שלנו.

היו"ר זבולון אורלב:

נכון מאוד. יפה מאוד. מה זה נקרא לנהל את העיר?

תלמיד:

נראה לי הוא מנהיג את כל העולם.

היו"ר זבולון אורלב:

יש מישהו שרוצה לחזור לגן הילדים?

תלמיד:

לא.

היו"ר זבולון אורלב:

כי אם מישהו רוצה, אולי נחזיר אותו לגן הילדים. לא רוצים. אוהבים ללמוד בכיתה א'?

תלמידה:

כן.

היו"ר זבולון אורלב:

מה אתם רוצים הכי הרבה ללמוד בכיתה א'?

תלמיד:

את האותיות ואת המספרים.

היו"ר זבולון אורלב:

יש כאן מישהו שיודע לקרוא?

תלמיד:

כן.

היו"ר זבולון אורלב:

איפה למדת לקרוא?

תלמיד:

בגן.

תלמיד:

אני למדתי בבית הכנסת אצל המורים.

היו"ר זבולון אורלב:

המורה יסמין מלמדת פעם ראשונה כיתה א'?

יסמין:


לא.

היו"ר זבולון אורלב:

יש ילד שרוצה לבקש מאתנו משהו?

תלמיד:

אני רוצה שיהיה לי פליי-סטיישן.

היו"ר זבולון אורלב:

יש לך מחשב בבית?

תלמיד:

כן.

היו"ר זבולון אורלב:

למי יש מחשב בבית? להצביע. 

יסמין:


למי שיש מחשב, שיצביע.

היו"ר זבולון אורלב:

להרבה ילדים.

תלמיד:

אני רוצה שיהיה שלום בעולם.

היו"ר זבולון אורלב:

יש עוד מישהו שיש לו בקשה?

תלמיד:

אני רוצה שתהיה הצלחה בעולם.

היו"ר זבולון אורלב:

אני מאחל לכם הצלחה רבה. כל טוב שיהיה לכם. שנה טובה.

שיחה עם מנהלת בית הספר

מנהלת:

אנחנו קיימים זו השנה השלישית. יש לנו דברים דומיננטיים בלוגו – העץ, האילן, המקלדת וקווי המתאר של לוחות הברית שאלה בעצם שלושת היסודות שלנו. תורה, הקניית ערכים ומצוות, להיות בצמיחה כל הזמן, גם כאשר נגיע לכיתה גבוהה, אנחנו עדיין שואפים להיות בצמיחה כל הזמן, והמקלדת היא השילוב הטכנולוגי שאי אפשר להתעלם ממנו והוא כורח המציאות. זאת המציאות. יש התקדמות טכנולוגית ואנחנו נותנים גם לתלמידים את הכלים כדי להיות שווים בין שווים בכל הנושא הטכנולוגי.


רקע כללי על בית הספר. כמו שאמרתי, הוא נפתח לפני שנתיים. בית הספר הוא בית ספר צומח, הוא בית ספר שש-שנתי, הוא משרת את אוכלוסיות השכונות נווה אילן, שתי שכונות צעירות יחסית באשקלון ולכן גם המשפחות כאן הן משפחות צעירות. תושבי השכונות האלה הם זוגות צעירים, משפחות עם ילדים קטנים ומתבגרים.


בית הספר קם כדי לתת מענה לאותם תושבים, לאוכלוסייה המבקשת חינוך ממלכתי-דתי לילדיה. 


בתחום הרישום של בית הספר היינו שלושה בתי ספר – ממלכתי לידינו, חרדי בשכונה של אל המעיין, וממלכתי-דתי תורני ומדעים.


אוכלוסיית התלמידים. היום אנחנו מונים כ-310 תלמידים שמתפזרים בארבע שכבות כאשר יש עשר כיתות – 3 כיתות א', 3 כיתות ב', 2 כיתות ג' ו-2 כיתות ד'.


בדרכו המקצועית של בית הספר הוא רכש את אמונם של תושבי השכונות והעדות לכך היא הרישום המואץ במהלך שלוש שנות קיומו ותכף נראה את נושא הרישום.


כאשר אנחנו מדברים על תלמידי בית הספר, ממש בפתיחת בית הספר מנינו 100 תלמידים, בשנה שעברה הכפלנו את עצמנו ל-200 תלמידים והשנה אנחנו מונים 310 תלמידים. אפשר לראות ברישום לכיתה א' כאשר פתחנו עם 65 תלמידים, בשנת תשס"ט מנינו כבר 90 תלמידים.

קריאה:

מה עם כיתה ו'?

מנהלת:

זה תלוי בעבודה ובעשייה החינוכית שלנו בשכונה. זאת פונקציה של עשייה.

היו"ר זבולון אורלב:

יש לכם כ-100 תלמידים בשנה.

מנהלת:

100 תלמידים חדשים בשכבה.


מדיניות בית הספר, ממש בקצרה. בית הספר שואף לחנך את תלמידיו לתלמוד תורה עם דרך ארץ, תוך הקפדה על חינוך לערכים וקיום מצוות. בית הספר מודע להתפתחויות הטכנולוגיות הדינאמיות והוא מקנה לתלמידיו את הידע הדרוש ללימודים אלה בנושא תקשוב, זאת לצד מתן כלים. יש יכולת ועקרון הבחירה. כל הזמן אנחנו מראים גם בנושא המחשב מה מותר, מה אפשר, מה ישרת את מטרתנו ומה לא מתייחסים, לא שמים לב לכל התמונות הקופצות. פשוט מקנים להם את העיקרון של הבחירה.


אופק חדש. השנה בית הספר נכנס לאופק חדש. אנחנו בבית הספר נערכנו לזה.

היו"ר זבולון אורלב:

המורים רצו את זה?

מנהלת:

קודם כל, לא שמעתי על התנגדויות מלבד אחד או שניים ותיקים. מדיניות המשרד היא כרגע לחייב.

היו"ר זבולון אורלב:

לא שאלתי על מדיניות. שאלתי מה עמדת המורים.

מנהלת:

התוכנית מתקבלת. חוץ ממורה אחת שאולי לא השתלם לה בגלל הוותק שלה, כולם מעונינים.  כשהם רואים את התלוש, כשהם מבינים את הייחודיות של השעות הפרטניות, עד כמה זה יכול להוביל אותם ואת הכיתה הלאה, הם מבינים שזה שווה. התקיימו סדנאות וישיבות מורים בנושא.

היו"ר זבולון אורלב:

עד מתי הילדים נמצאים כאן בבניין?

מנהלת:

בעיקרון אנחנו לא יום חינוך ארוך. הם נמצאים כאן בערך עד 2:30.

קריאה:

יש כאן גם תוכנית קריב.

מנהלת:

כן. שלוש שעות קריב.

היו"ר זבולון אורלב:

אלה שמקבלים שעות פרטניות, עד מתי הם נשארים?

מנהלת:

השאיפה שזה יהיה בסיום היום, אבל זאת שאיפה שלא תמיד היא מסתדרת.

היו"ר זבולון אורלב:

אז מוציאים אותם מהכיתה וזאת שעת רוחב?

מנהלת:

כן. מקנים להם בהתאם לשעה שהם יוצאים.


תוכניות שפועלות בבית הספר. בית הספר היה מבין הראשונים שנכנס לתוכנית חוסן, בשעת חירום, בתקופת המלחמה. הילדים השתמשו בכלים שהקנינו להם בצורה יעילה. באמת רמות הטראומה והפוסט טראומה בבית הספר היו.


כיתה א' מתוקשבת, שייך לתקשוב בבית הספר. דף שבועי שהם מקבלים כל יום שישי הביתה ובו כל המורים המקצועיים מציינים מה נלמד בכל מקצוע וכל הורה יודע און-ליין כל הזמן מה למדנו ולאן הגענו, לאיזה עמוד, מה ניתן כשיעורי בית במהלך השבוע.


תוכנית קריב, הפורום שאנחנו נעזרים בו מאוד. תוכנית אמירים שאנחנו רוצים להיכנס, תוכנית של מצוינות. פרוייקט חינוך שביקשנו להיכנס אליו ואני מקווה שאכן ניכנס אליו.


הקשר שלנו עם הקהילה. אנחנו עושים את הקשר באמצעות הפורום, באמצעות אתר בית הספר, קשר וירטואלי. אנחנו מקיימים קשר רציף עם ועד ההורים והם מוזמנים אלינו למספר ישיבות בשנה. מידע רציף באמצעות דף הקשר השבועי, שם אנחנו מספרים כל הזמן מה קורה, מה עשינו ומה עתיד להיות בשבוע לאחר מכן.


אלה צילומים מערב אימהות שקיימנו כאן.


עד כאן בקצרה ממש. אם יש שאלות, אשמח לענות.

היו"ר זבולון אורלב:

איפה אתם עושים את כל הפעילויות האלה?

מנהלת:

אנחנו נעזרים מאוד בשירותי המתנ"ס בנווה אילן, עם מר גד מנור, ובאמת יש שיתוף פעולה מאוד מוצלח בינינו.

קריאה:

עומד להיבנות כאן אולם של 750 מטרים רבועים, אולם ספורט.

מנהלת:

כן, יש תוכניות.

היו"ר זבולון אורלב:

יש לכם ילדים עם צרכים מיוחדים כמו שראינו את אליה, או שהוא היחידי?

מנהלת:

עם ניוון שרירים, הוא היחידי, אבל יש לנו תלמידה עם PDD שיש לה סייעת, תלמידה בכיתה ג'. יש לנו תלמידה עם עיוורון כמעט מלא בכיתה ב'. יש כאן ילדים עם צרכים מיוחדים והם משולבים בכיתות עם סייעת צמודה.

היו"ר זבולון אורלב:

מה אחוז התלמידים העולים מאתיופיה שלומדים כאן? ראיתי בכיתה אחת שלושה תלמידים.

מנהלת:

כ-10. פחות. מי שתושב השכונה.

היו"ר זבולון אורלב:

תודה רבה לך.

מנהלת:

תודה רבה לכם שזיכיתם אותנו בביקור שלכם. 

ביקור בבית ספר תיכון עמית


קבלת פנים בבית ספר עמית – קטע מוזיקלי.


להנפת הדגל, הקהל מתבקש לעמוד.

תלמידה:


חברים ומורים יקרים, ברוכים השבים. הנה אנחנו כאן. חלפה לה שנה וכאילו כלום לא השתנה. הרגע פתחנו את שנת הלימודים, בדיוק כאן, סמוך לדגל המדינה. אך רק אלה שהיו עמנו בשנה שעברה יודעים את סיפור הנס שלנו קרה. רק לפני שבוע ימים סיימו  לבנות לנו מחדש את חדרי הכיתות היפים שאתם רואים היום ורק היום חוזר לו הדגל להתנופף במרום. בית ספרנו חווה תקופה קשה של הרס מכוון, אך לא נשברנו והיום אנחנו שוב כאן ניצבים חזקים מתמיד ובוטחים באל שבמרום, ויודעים כי הוא ישגיח דרכנו בכל מקום.


במעמד חגיגי זה ברצוני לברך בברכת ברוכים הבאים את תלמידי כיתה ט' ולהזכיר לכם כי מועצת התלמידים כאן לרשותכם בכל עת. 


גם לכם אורחים יקרים שכיבדתם אותנו בנוכחותכם החשובה. מי ייתן ונדע רק ימים של שלווה ואחווה. אמן.

קריאה:


בוקר טוב אדוני המנכ"ל, אדוני ראש העיר, אנחנו שותפים לדרך. לכן נבחר לפתוח את חבר הכנסת זבולון אורלב, יושב-ראש ועדת החינוך של הכנסת שהיה מנכ"ל משרד החינוך. 

היו"ר זבולון אורלב:

בוקר טוב לחברי משכבר הימים ראש העיר, בני ועקנין. אני רוצה לברך אותך על כל פועליך הרבים והטובים למען מערכת החינוך הראויה והחשובה, את ראש מינהל החינוך, מנכ"ל העירייה, סגן ראש העיר, חברי מועצת העיר, חברי חבר מועצת העיר וידידי משכבר הימים הרב עמרם בן-דוד שעושה רבות למען החינוך הממלכתי-דתי, מנכ"ל הרשת שידיו רב לו והוא עטור הישגים והצלחות דוקטור אמנון אלדר, חברינו במשרד החינוך ובראשם המחמ"ד מר סבג, יחד אתו כל אנשי המשרד וכמובן בעל האכסניה המארח אותנו, חברי המנהל של בית הספר יצחק אברג'יל.


חז"ל קבעו שאדם שעובר במקום שאירע בו נס, צריך לברך. במקום הזה לפני שמונה חודשים, כידוע לכם יותר טוב ממני, ממש במקום שאנחנו עומדים, אירע נס גדול שמי שכיוון לכאן, כיוון בשבת ולא ביום שישי ולא ביום ראשון ולכן צריך לברך. נדמה לי שאפשר גם לברך בשם המלכות, ברוך אתה ה' אלוהינו מלך העולם שעשה נס במקום הזה. 


יום תחילת שנת לימודים הוא יום חג. יכול להיות שיש כמה תלמידים עצובים על שהסתיים החופש הגדול, אבל זה יום חג והוא חג לאומי וחשוב. לא רק שמישהו עולה כיתה ואני מקווה שכולכם עליתם כיתה ולא נשארתם, אבל אני חושב שהוא חג של המדינה שכולם עולים כיתה כי כאן, במקום הזה, בבתי הספר, זה בית היוצר האמיתי של האומה. כאן נבנה עם. כאן נבנית מדינה. היום אתם כאן, אבל בעתיד המדינה כולה תהיה על כתפיכם. 


לכן אני בטוח שאתם נמצאים בבית מדרש ראוי, בבית ספר מצוין, עם מורים מעולים, ומשרד החינוך יחד עם העירייה, ביחד עם רשת עמית, עושים כל דבר אפשרי, מקדישים כל מאמץ, כדי שניתן יהיה לקיים כאן תהליך לימודים ראוי.


בשבת נקרא בבתי הכנסת את פרשת כי תבוא, כמובן את הברכות. את הקללות כידוע קוראים בלחש ואפילו יש הלכות מיוחדות שאסור להעלות כל אדם. אצלנו, האשכנזים, בעל הקורא קורא את הקללות וקורא אותן בלחש כי אנחנו עם שרוצה ברכות.


אני רוצה לאחל לכולנו שיחולו עליכם כל הברכות האמורות בפרשת השבוע מתוך כך שאני בטוח שהתנאי שהקדוש ברוך הוא קבע הוא שיחולו עלינו כל הברכות התקיים כאן והוא ללמוד ולהתחנך לתורה, למצוות, לאורח חיים תורני ודתי, לשמור על מסורת ישראל מתוך קדושה, מתוך רצון, מתוך כוונה לתרום למדינה, להיות חלק ממנה, לחבק את כל חלקי העם ולגדול לתפארת מדינת ישראל. 
שתהיה לכם שנת לימודים פורייה ומוצלחת, ושנה טובה.

בני ועקנין:


בוקר טוב לכולם. מכובדנו ואורחנו היקר, באמת ידיד אשקלון שנים רבות, יושב-ראש ועדת החינוך, חבר הכנסת זבולון אורלב, שהוא איש ציבור רב פעלים, גם במשרד החינוך, במשרד הפנים, במשרד הדתות. כל הזמן עבדנו יחד בכל המשרדים והיום כיושב-ראש ועדת החינוך כיבד את העיר אשקלון וכולנו כאן באנו לכבודכם התלמידים, לכבוד המורים, לכבוד מנהל בית הספר.

נמצאים אתנו ממלא מקום ראש העיר שלמה כהן, סגנית ראש העיר סופה ביילין, סגן ראש העיר שמעון כהן, חבר מועצת העיר וחבר הנהלת העירייה הרב עמרם בן-דוד, איש רב פעלים, מנכ"ל הרשת דוקטור אמנון אלדר, המפקח מאיר סבג, מנכ"ל העירייה אברהם בן-דוד, משה ינאי ראש מינהל החינוך בעירייה. נמצא כאן גם ועד ההורים – רפי סעדון, יושב-ראש ועד ההורים, וסופי חוטובלי. נמצא כאן יושב-ראש הסתדרות המורים, דוד מנצור ומנהל המחלקה הפדגוגית שלמה קבסה, דובר העירייה יוסי אסולין, וחברי היקר יצחק אברג'יל, מנהל בית הספר שעושה כאן רבות.

באשקלון יש לנו היום 25 אלף תלמידים שחובשים את ספסל הלימודים. יש לנו 30 בתי ספר יסודיים, 180 גני ילדים, אבל יצא – ולא סתם יצא -  שנהיה כאן. כל פעם כשאני מקבל הזמנה לבוא לבית הספר עמית, אני בא לכאן בלב שמח כדי לראות את המלאכה החינוכית שנעשית בו.

אנחנו מדברים על הנס שקרה לנו כאן כאשר נפל הקסאם ואכן היה זה נס גדול, אבל הנס הגדול קורה בחינוך שמקבלים כאן תלמידי בית הספר. החינוך הוא חינוך לערכים, להישגים, בית הספר ברוך השם מצליח מאוד וכל זאת בזכות מערכת החינוך כולה כאן באשקלון שתורמת, בזכות המנהל הנמרץ והמוכשר יצחק אברג'יל  וכמובן בזכות רשת עמית שאנחנו מרוצים ושמחים לעבוד אתה.


תלמידות ותלמידים, אני מאחל לכם שבעזרת השם תמשיכו לרכוש כאן ערכים רבים, הישגים לימודיים רבים ובית הספר עמית עוד יעלה ויצמח בהישגיו.


אני מאחל לכולכם שנה טובה, שנת לימודים פורייה ומוצלחת. יום טוב לכולם.

יצחק אברג'יל:


חברים יקרים, אנחנו חייבים לקצר כי המבקרים צריכים להמשיך לבתי ספר נוספים. אני רוצה להזמין תכף את אמנון אבל לפני כן לומר תודה רבה גדולה למשרד החינוך, למפקח, על העזרה הגדולה בתקופת הקסאמים, לרשות המקומית על עזרה במשך שנתיים, על גדרות, על גינון, על יחס, על הרבה מאוד עשייה, על שעות לבגרות, על הרבה מאוד דברים שהרשות המקומית מסייעת. אני רוצה להודות לסגנים, למינהל בעיריית אשקלון, ליושבי-ראש ועד ההורים המרכזי של העיר אשקלון. אני רוצה לומר תודה גדולה מאוד לרשת עמית שברגעים הראשונים אמרה שנעשה את כל מה שצריך ושלא נחכה לתקציבים אלא היא מאחורינו ואחר כך נתחשבן. תודה רבה על הכל. העשייה הזאת הרבה בזכות משרד החינוך, הרשות המקומית ועיריית אשקלון.

אמנון אלדר:


מכובדיי, לא אזכיר את כל השמות כדי לקצר, אבל הרשות, משרד החינוך, הסתדרות המורים, הורים, תלמידים, מורים. אני רוצה בכל זאת שמציינים כל פעם את כל האנשים החשובים. חשוב שנדע מבחינה חינוכית ערכית שיש כאן עניין של שני דברים. ראשית, הכרת הטוב. חשוב מאוד שנדע מי מסייע ומי עוזר ולהיות מוקירי תודה לכל אלה שבזכותם אנחנו יכולים לתת לכם חינוך כל כך איכותי. הדבר השני, חשוב שנלמד מהי מנהיגות. אנחנו מחנכים אתכם למנהיגות, לתפוס בחברה הישראלית תפקידים משמעותיים וצריך ללמוד מדמויות מופת שיכולות לתת לנו דוגמה אישית.


אני רוצה לציין כאן את האנשים. ראשית, את ראש העיר מר בני ועקנין. עמדנו כאן ביום ראשון וחרבה סביבנו, היו כאן אנשים עם דמעות בעיניים, הסתכלנו אחד על השני ואתה אמרת לי: אמנון, פה, מהמשבר הזה,  אנחנו נצמח. עמדנו ואמרנו שאנחנו נפתח כאן ב-1 לספטמבר את שנת הלימודים והנה אנחנו כאן. תסתכלו סביבכם וראו נא, ברוך השם יש צמיחה גם פיזית, אבל גם אתכם תלמידים יקרים, מהמשבר הזה.


בני, תודה לך ולכל אנשי העירייה.


אני רוצה להודות למאיר סבג במשרד החינוך על התמיכה לא רק בשעת משבר אלא לאורך כל השגרה כדי שנוכל לעשות כאן עבודה חשובה ומשמעותית.


לך, חבר הכנסת זבולון אורלב, שהגעת במיוחד לכאן, תודה. שוב, מבחינת דמות מופת, אם מותר לי לומר, אתה דואג לעם ישראל באמת בצד החברתי כשר הרווחה, בצד החינוכי כמנכ"ל משרד החינוך וכיושב-ראש ועדת החינוך, וזה הדגל שאתה מנפנף בו לאורך כל השנים, הדגל של עם ישראל כי בלי עם ישראל אין תורת ישראל ואין ארץ ישראל. לך, באמת תודה שנתת לנו מזמנך היום.


אחרון חביב, לך איציק אברג'יל שבאמת כמנהל אתה מוביל גם בשעת משבר, גם בשעת שגרה, לוקח את שני הדברים החשובים של רשת עמית העמידה בפניך, איך להיות בית חינוך ואיך להיות במצוינות לימודית. בית חינוך במובן הערכי. לא היינו צריכים את דברי שר החינוך הבוקר. שמענו אותו, אנחנו כבר שנים מדברים על בית חינוך, על ערכים, על הזדהות עם המדינה, על שירות משמעותי ועל מצוינות לימודית. התלמידים כאן מגיעים להישגים רבים, כולל לימודים בכיתות י"ג ו-י"ד.


אני רוצה לאחל לכולנו שתהיה לנו שנה טובה, שנה פורייה ובעזרת השם שתראו שכר בעמלכם.

יצחק אברג'יל:


תודה רבה. תלמידים יקרים, אנחנו נשארים אבל הכבודה יוצאת. אנחנו מודים להם.

ביקור בבית ספר אורנים, בית ספר לחינוך מיוחד

מנהלת:


יש כאן בריכה טיפולית שמשרתת את כל אוכלוסיית החינוך המיוחד באשקלון, בתי ספר של החינוך המיוחד, גני הילדים ומסגרות נוספות שמגיעות לכאן במהלך היום. יש כאן מערכת טיפולים כאשר כל מסגרת מגיעה ביום אחר. הטיפול נעשה פר-תלמיד, מטפל מול תלמיד. כל מסגרת מגיעה עם הצוות שלה  ויש לה פעילות בבריכה.


היום בתוך המים ישנם ילדים של אורנים.


זאת בריכה ייחודית בארץ.

היו"ר זבולון אורלב:

היא גדולה. לא ראיתי בריכה כזו גדולה. אני אומר לך את זה כשר רווחה לשעבר. לא ראיתי דבר כזה.

מנהלת:


מדובר במבנה התפעולי שלה שהוא נותן גם תמיכה למטופלים לגובה, לעומק ולרוחב. יש נקודות אחיזה בכל מקום, דבר שאין בכלל בארץ בתחום התמיכה של מטפלים פרה-רפואיים. 

היו"ר זבולון אורלב:

מי המטפלות?

מנהלת:


המטפלות הן הידרו-תרפיסטיים, יש לנו פיזיותרפיסטית שמאבחנת את התלמידים אבחון רפואי, יש אבחון תפקוד במים שההידרו-תרפיסטיים עושים  וגם מטפלים בארץ שעושים טיפול במים. יש לנו כאן קלינאית תקשורת שעושה טיפול ודיבור במים. זה מצוין כי זה ערך כפול. התקשורת היא תקשורת יותר טובה, יש מגע, יש יותר קרבה.

היו"ר זבולון אורלב:

הילדים אוהבים את המים?

מנהלת:

כן.

היו"ר זבולון אורלב:

נראה לי שהמטפלים אוהבים את המים.

מנהלת:

גם המטפלים אוהבים.

היו"ר זבולון אורלב:

כל ילד כזה מקבל חצי שעה פעם בשבוע או יותר?

מנהלת:

בית הספר אורנים זכה ליומיים בשבוע לשמחתי בבריכה.

היו"ר זבולון אורלב:

כלומר, ילד באורנים זוכה פעמיים בשבוע לחצי שעה.

מנהלת:

כן. יש ילדים שהם פעמיים ויש ילדים שמקבלים. זה מאוד תלוי בתוכנית האישית ובצרכים.

היו"ר זבולון אורלב:

מי מממן את המטפלים, משרד החינוך?

מנהלת:

משרד החינוך מממן את המטפלים. העירייה מממנת את ההסעות למסגרת הזאת בבריכה. בלי העירייה, לא יכולנו לפעול.

היו"ר זבולון אורלב:

זה לא קשור בתשלום נוסף להורים.

מנהלת:

לא. זה לא כרוך בשום תשלום, מלבד ציוד לבריכה. מה שילד לומד בתנועה במים, אתה לא יכול לעשות באף דבר אחר. התנועה במים, הרחבת טווח התנועה, השרירים וכולי. גם היפר אקטיביים שמכניסים למים, יוצאים יותר רגועים.

היו"ר זבולון אורלב:

זה יום העבודה שלה, להיות במים?

מנהלת:


כן. חמש שעות.

היו"ר זבולון אורלב:

שלום לילדים, שלום למטפלים ולמטפלות. עבודת קודש. ממש עבודת קודש.

מנהלת:


בית הספר לילדים בעלי פיגור בינוני, קשה, עמוק וסיעודי. בבית הספר יש לנו תשע כיתות – 3 כיתות סיעודיות ו-6 כיתות פיגור בינוני. 

היו"ר זבולון אורלב:

כמה תלמידים יש בכיתה הסיעודית?

מנהלת:


בכיתה הסיעודית, 6 ילדים. בכיתות האחרות בין שישה לשמונה ילדים.

היו"ר זבולון אורלב:

כולם עברו אבחונים.

מנהלת:


כן. כולם מהשירות למפגר על פי חוק. בית הספר קולט את הילדים מכל האזור, כולל כל המושבים בסביבה.

היו"ר זבולון אורלב:

לכיתות הסיעודיות, לכמה מהתלמידים יש סייעות צמודות וקבועות?

מנהלת:


לאף אחת. 

קריאה:


לבית הספר יש 90 שעות סייעות נוספות לכל בית הספר. זה הכל.

היו"ר זבולון אורלב:

אין לנו שום תלונה אליכם, אבל בסוגיה הזאת גם היה בג"ץ. אני לא רוצה להציע, אבל דבר ידוע הוא שכנראה כל הורה בסיעודי שיגיש בג"ץ ויתבע סייעת אישית, יצטרכו להקים ועדה מקצועית ולהחליט שהוא לא צריך. אני לא מאמין שיש איש מקצוע שיהין לומר שהוא לא צריך. שני ילדים בבית ספר עונים. בתל-אביב, שם הגישו בג"ץ באמצעות הקליניקה המשפטית של אוניברסיטת בר-אילן, זכו במשפט וקיבלו סייעות צמודות. זאת בעיה שצריכה פתרון.

קריאה:


יש בבית הספר תשעה ילדים שזקוקים לטיפולים חודרניים ומקבלים טיפול רפואי. יש גם אחיות אבל אין מספיק אחיות.

היו"ר זבולון אורלב:

זה סיפור נפרד. אני מדבר על הסייעת. 90 שעות לסייעות זה ארבע משרות. כלומר, יש לכם ארבע סייעות?

קריאה:


נוספות. זה לא ארבע כי משרה של סייעת היא 42 שעות. משרה מלאה של סייעת היא 42 שעות.

היו"ר זבולון אורלב:

הן עובדות 4 שעות במשרות חלקיות. זה אומר שתיים ורבע משרות. זה כלום. כמה ילדים יש בסיעודי?

מנהלת:


24 ילדים. 

היו"ר זבולון אורלב:

הסייעות ממומנות על ידי משרד החינוך. נכון?

מנהלת:


כן.


שעות הפעילות בבית הספר הן משעה 7:30 בבוקר עד 4:00 אחר הצהרים ועד 6:00 בערב. בסיעודי נשארים עד שעה 6:00.

היו"ר זבולון אורלב:

והם גם לומדים 11 חודשים בשנה.

מנהלת:


11 וחצי חודשים בשנה. עד ה-15 בחודש.


זה חדר שאמור לעבוד על כל מערכת החושים של הילד ובאותה נשימה גם לאזן את תחום הרגיעה שלו, כדי להירגע. מצד אחד זאת הפעלה ומצד שני זאת רגיעה. זה נעשה באותה נשימה.

היו"ר זבולון אורלב:

תאמרי לי כמה מלים על שלוש העובדות שנמצאות כאן.

מנהלת:


יש כאן כיתה סיעודית כאשר היום הגיעו חמישה ילדים. יש כאן מורה ושתי סייעות. לצורך העניין אחת מהן הגיעה בזמנה הפנוי.

היו"ר זבולון אורלב:

הסייעות הן מה-90 שעות.

מנהלת:


כן.

קריאה:


לכל כיתה יש סייעת צמודה.

מנהלת:


לכל כיתה יש מורה וסייעת.

היו"ר זבולון אורלב:

שלום לך המורה. תסבירי מה את עושה.

מורה:


אני עובדת עם הילדה. אנחנו יושבות על מזרון מים שהוא גורם לסוג מסוים של רגיעה וגם לסוג מסוים של תנועה בשרירים.

היו"ר זבולון אורלב:

כמה פעמים בשבוע הילדה נמצאת כאן בחדר?

מורה:


פעמיים בשבוע.

היו"ר זבולון אורלב:

את מלווה את הילדה שנה ראשונה.

מורה:


שנה שלישית.

היו"ר זבולון אורלב:

את חשה שיש התקדמות? שיש שינוי?

מורה:


יש יותר שיתוף פעולה. אין התנגדות אלא יש יותר שיתוף פעולה מצד התלמיד.

היו"ר זבולון אורלב:

יש בעיות? נמצא כאן ראש העיר, את יכולה לבקש מה שאת רוצה.

מורה:


הכל בסדר.

היו"ר זבולון אורלב:

שיהיה בהצלחה.

מנהלת:


בית הספר הוא מגיל 6 עד גיל 21. רצינו שתראה גם פיגור בינוני. עובדים כאן במחשב בתקשורת. יש לנו ילדים שמתחברים לאינטרנט בכוחות עצמם והם מתכתבים עם ההורים.

היו"ר זבולון אורלב:

תודה רבה לכם. אתם עושים עבודת קודש.


ביקור בבית ספר אסף מימון, ממלכתי-דתי תורני

ביקור בכיתה א' בנות

קריאה:


מי כאן מכירה את האיש החשוב הזה? מי זה?

תלמידה:

ראש העיר.

היו"ר זבולון אורלב:

איך קוראים לו?

תלמידה:

מר ועקנין.

קריאה:


את האיש הזה מישהי מכירה? אולי הילה מכירה. את מכירה אותו? לא מכירה. הילה זו הבת שלי. 

היו"ר זבולון אורלב:

שמעתם פעם על הכנסת?

תלמידה:

כן.

היו"ר זבולון אורלב:

מה עושים בכנסת?

תלמידה:

מתפללים.

היו"ר זבולון אורלב:

זה עושים בבית כנסת. מה עושים בכנסת?

תלמידה:

ראש ממשלה נמצא בכנסת.

היו"ר זבולון אורלב:

מי עוד נמצא בכנסת? גם חברי כנסת. נכון? אני חבר כנסת. קוראים לי זבולון אורלב ואני חבר כנסת. אני יושב-ראש ועדת החינוך ובאנו לראות ולומר שלום כיתה א'. כולם אוהבים לומר שלום כיתה א'. יש מישהי שרוצה לחזור לגן הילדים?

תלמידה:

לא.

היו"ר זבולון אורלב:

אם מישהי רוצה, אני יכול לבקש מראש העיר. ראש העיר יכול להחזיר לגן הילדים כל אחת שרוצה בזה.

תלמידה:

לא.

היו"ר זבולון אורלב:

יש מישהו שיודעת כבר לקרוא ולכתוב?

תלמידה:

כן, אני.

היו"ר זבולון אורלב:

מי לימד אותך לקרוא ולכתוב?

תלמידה:

אימא שלי.

תלמידה:

אני למדתי מאחותי.

תלמידה:

אני למדתי מאימא ואבא.

היו"ר זבולון אורלב:

יש למישהו בקשה מיוחדת? אתם רוצים לומר לנו משהו מיוחד? לא.  הכל בסדר? לא חסר לכם שום דבר?

קריאה:


בנות, לאיש הזה קוראים הרב מאיר סבג והוא המפקח של כל המפקחים.  כל מה שיש כאן בתחום הפדגוגי, הוא אחראי. צריך לומר לו תודה רבה.

תלמידות:


תודה רבה.

היו"ר זבולון אורלב:

תודה רבה. בהצלחה.

ביקור בכיתה א' בנים

קריאה:


שלום לכם, בוקר טוב.

היו"ר זבולון אורלב:

שלום כיתה א'. הילדים התעוררו הבוקר? אני אומר שלום כיתה א'.

תלמידים:


שלום.

היו"ר זבולון אורלב:

מישהו מכיר את האורח הזה?

תלמיד:


בני ועקנין, ראש העיר.

היו"ר זבולון אורלב:

יש מישהו שבא הבוקר אל בית הספר לא בשמחה? מישהו שלא רצה ללכת לבית הספר?

תלמיד:


אני.

היו"ר זבולון אורלב:

למה? מה קרה? כל יתר הילדים באו בשמחה? אני רואה שיש לכם תלבושת אחידה.  אתם יכולים לומר לי איזה פרשת שבוע נקרא בשבת?

תלמיד:


אלה הדברים.

היו"ר זבולון אורלב:

אתה מתקרב. זה בספר דברים.  פרשת כי תבוא. מי הולך בשבת עם אבא לבית כנסת?

תלמידים:


אני.

היו"ר זבולון אורלב:

אתם יושבים ליד אבא ומתפללים או שיוצאים החוצה לשחק? למי יש בבית מחשב?

תלמידים:


לי.

היו"ר זבולון אורלב:

מי יודע כבר לקרוא ולכתוב?

תלמידים:


אני.

היו"ר זבולון אורלב:

אני תכף אקרא למישהו ללוח. אז תהיו זהירים. מי מוכן לבוא ללוח שאני אעשה לו מבחן של קריאה וכתיבה?

תלמידים:


אני.

היו"ר זבולון אורלב:

תכתוב שלום כיתה א'. אתם רואים איך נעם כותב יפה? מחיאות כפיים לנעם. כל הכבוד לנעם.

תלמיד:


גם אני יכול.

היו"ר זבולון אורלב:

בעזרת השם בעוד שלושה-ארבעה חודשים, לפני חנוכה, כל אחד מכם יוכל לגשת ללוח, ראש העיר יבקר, הוא יעשה לו מבחן והוא יוכל לכתוב אשקלון. מי יודע לכתוב אשקלון?

תלמידים:


אני.

היו"ר זבולון אורלב:

ילד בכיתה א' כותב אשקלון. מאיר יוחאי, מחיאות כפיים למאיר יוחאי.

מנהל:


אני רוצה לברך ולהודות לרשות המקומית שנענתה לבקשתנו. אנחנו שמחים מאוד לארח אתכם. אני באמת מודה מקרב לב על הביקור. אני מודה לרב מאיר סבג. חשבתי לעצמי על החיבור הזה של הרשות המקומית ומשרד החינוך. אמרתי שאני מרגיש שבאיזשהו מקום אני מחבר בין משרד החינוך לרשות המקומית, זה בחשיבה וזה בביצוע, אף על פי אחד תלוי בשני. אנחנו משתדלים לעשות את החינוך הכי טוב בעזרת השם ושלא תקרה חלילה איזושהי תקלה עם אף לא תלמיד. גם בכיתות של 41 תלמידים, שזה ממש לא קל. בית הספר שלנו חרת על דגלו את הנושא של בנועם שיח.

היו"ר זבולון אורלב:

בית הספר הוא באופק חדש?

מנהל:


השנה, בעזרת השם. בתש"ע.

היו"ר זבולון אורלב:

המורים אהבו את זה או שכפו את זה עליהם עד שאומרים רוצים אנחנו.

מנהל:


המפקח שלנו עשה את זה כל כך עדין, שהם אפילו לא הרגישו. זה עבר חלק.

קריאה:


יש כמה שבאים אלי לטעון נגד. ברגע שאתה כופה על אנשים ולא מסביר לאנשים, באיזשהו מקום אתה מקבל בדיוק את ההפך ממה שאתה רוצה.  ייאמר לשבחו של זאב, הוא עשה את זה טוב.

בני ועקנין:

אני מברך בשם כולם את בית הספר. הייתי כאן כמה פעמים. מאיר, מנהל בית הספר עושה כאן עבודה נפלאה גם בתחום התוכן, הרוח והערכים וגם פיזית. כל פעם שאני בא, אני רואה עוד דבר יפה ועוד דבר חדש. 

מנהל:


אני חייב לומר תודה רבה. אני רוצה להודות למאיר סבג על כל התמיכה והסיוע בבית הספר ולכל החברים שיושבים כאן, כל אחד לפי כבודו ומעלתו. באמת תודה רבה רבה על הכל. 

היו"ר זבולון אורלב:

תודה רבה. יישר כוח.

ביקור בבית הספר רותם, ממלכתי דתי

קטע מוזיקלי.

תלמידה:


כבוד גדול שבחרתם לבקר בבית הספר. כפי שאתם רואים, רואים את העשייה בבית הספר. 

תלמידה:


במהלך השנה נעשית עבודה סביב ארץ הקודש. התלמידים מקבלים תעודות הערכה בהתאם לפעולות. 

היו"ר זבולון אורלב:

איזה פעולות? את קיבלת תעודת הערכה פעם?

תלמידה:


כן. יש לנו מועצת תלמידים פעילה שאחראית על ההפסקות הפעילות במהלך השבוע ועל אירועים מיוחדים.

היו"ר זבולון אורלב:

יש מערכת בחירות סוערת?

תלמידה:


התלמידים מצביעים בכל כיתה.

היו"ר זבולון אורלב:

יש תעמולת בחירות?

תלמידה:


אנחנו נכנסים לספרייה וכל ילד מצביע. יש כרטיסים.

היו"ר זבולון אורלב:

לפני כן מי שמועמד, בא לתלמידים ומבקש שיבחרו בו?

תלמיד:


כן.

מורה:


ספרו על המצע שלכם.

תלמיד:


כל התלמידים כתבו מצע על דף.

היו"ר זבולון אורלב:

גם כשתגדל אתה רוצה להיות נבחר?

תלמיד:


אם הציבור חושב, אז כן.

תלמידה:


תלמידי כיתות ו' חונכים את תלמידי כיתות א' ותלמידי כיתות ה' מאמצים את הקשישים מבית אבות שנמצא בסמיכות לבית הספר.

היו"ר זבולון אורלב:

פעם בשבוע?

מורה:


כל כיתה פעם בשבוע. 

תלמיד:


כאן ניתן לראות את נושא יוון בתלת ממדי. 

היו"ר זבולון אורלב:

יפה מאוד. חוץ מזה אתם גם לומדים עברית, אנגלית, מתמטיקה? על זה לא דיברתם.

מורה:


תאמרי מה ההישגים שלנו.

תלמיד:


ההישגים שלנו נחשבים. אנחנו אחד מבתי הספר היסודיים באשקלון הכי טוב.

היו"ר זבולון אורלב:

מה המקצוע שאתה אוהב ביותר בלימודים?

תלמיד:

חשבון.


תלמיד:


אני תנ"ך.

היו"ר זבולון אורלב:

מה אתם לומדים עכשיו בתנ"ך?

תלמיד:


את ספר נביאים ועכשיו מלכים.

היו"ר זבולון אורלב:

כולם מבינים שאתה עוד לא רגיל לומר אני כיתה ו'. זה חדש לך.


מה אתם לומדים בחשבון? מה סיימתם בשנה שעברה.

תלמידה:


שברים עשרוניים.

היו"ר זבולון אורלב:

אם את אוהבת, בטח קיבלת ציון 10. זה מובן מאליו. מישהו מכם גם מוזיקאי?

תלמיד:


לא, אבל יש לנו הרבה מאוד אנשים שלומדים בקונסרבטוריון לנגן.

היו"ר זבולון אורלב:

יש לכם איזה תחביבים חוץ מהלימודים?

תלמיד:


חוץ מהלימודים אני גם אוהב לעשות ספורט.

היו"ר זבולון אורלב:

בשנה הבאה אתם הולכים לחטיבת ביניים. 

מורה:


אלונה משתתפת בחוג למחוננים בבר-אילן, במתמטיקה.

היו"ר זבולון אורלב:

יפה מאוד. אשרי ההורים של הילדים, אשרי המנהלת והמורים של  התלמידים. שנה טובה.

מנהלת:


אנחנו נמצאים ברחבה של כיתות א'-ב'. אנחנו נבקר רק בכיתות א'. שימו לב שהילדים חשופים למורשת, חלון לבראשית. ילדים לומדים אנגלית החל מכיתה א'. אנחנו מאוד מקפידים בבית הספר על אקלים מיטבי, מעודדים תלמידים למנהיגות חיובית בתוך בית הספר.


אנחנו נבדוק מה התלמידים עושים בהפסקה. ילדים מאוד אוהבים להיכנס בהפסקה לתוך העולם שלהם. כאן יש את הספרייה ואתם מוזמנים להיכנס, עם כל הדמויות של עולם האגדות. זאת האטרקציה שלהם. 

היו"ר זבולון אורלב:

דבר הוא אסתטי ודבר שהוא מכובד, נשמר.  להיכנס לבית ספר עם ילדים רועשים שיודעים גם להתפרע, אבל לא רואים קשקושים על הקירות.

ביקור בכיתה א' בבית ספר רותם

מנהלת:


שלום כיתה א'.

היו"ר זבולון אורלב:

ראש העיר ואני מבקרים כאן היום ואנחנו שמחים להיכנס לכיתות א' כדי לומר שלום כיתה א'.


האם יש מישהו מהילדים שרוצה לחזור לגן הילדים?

תלמידים:


לא.

תלמיד:


אני רוצה לחזור כי יש שם משחקים.

היו"ר זבולון אורלב:

יש פה ספרייה של עולם האגדות. כדאי לך בהפסקה להיכנס לשם.


מישהו יודע איך קוראים לראש העיר?

תלמידים:


בני ועקנין.

תלמיד:


ביבי נתניהו.

היו"ר זבולון אורלב:

ביבי נתניהו הוא ראש הממשלה.


מישהו שמע פעם על הכנסת?

תלמידים:


כן.

היו"ר זבולון אורלב:

מה עושים בכנסת?

תלמידים:


מתפללים.

היו"ר זבולון אורלב:

בבית כנסת מתפללים, אבל מה עושים בכנסת בירושלים?

תלמיד:


מדברים.

היו"ר זבולון אורלב:

יפה מאוד. בכנסת מדברים. השרים וחברי הכנסת מדברים. על מה הם מדברים שם? על מה מדבר שם ראש הממשלה וחברי הכנסת? על מה מדברים כל המנהיגים?

תלמידה:


על המלחמות.

היו"ר זבולון אורלב:

על השלום.

תלמידה:


ושיבוא גלעד שליט.

היו"ר זבולון אורלב:

כל הכבוד לך. איך קוראים לך?

תלמידה:


שחר.

היו"ר זבולון אורלב:

האם יש למישהו בקשות?

תלמידה:


שגלעד שליט יחזור הביתה בשלום.

היו"ר זבולון אורלב:

בשלום ובמהרה.

תלמידה:


הלוואי מחר.

היו"ר זבולון אורלב:


הלוואי היום.

תלמיד:


הלוואי שלא יפלו קסאמים על כולם.

היו"ר זבולון אורלב:

שלום ילדים. בהצלחה.

מנהלת:


ברוכים הבאים בצל קורתנו.  שמי עדנה ואני מנהלת בית ספר רותם. בית הספר כולל 550 תלמידים. מדד הטיפוח שלנו הוא 8,9. זה בית ספר מאוד מורכב. 75 אחוזים מהתלמידים הם יוצאי חבר העמים, 17 אחוזים אתיופים והשאר ותיקים.


בית הספר נקרא בית ספר ניסויי משום שבחמש השנים האחרונות אנחנו מפתחים איזשהו ניסוי חדשני שמוכר על ידי משרד החינוך ובמימון משרד החינוך. השנה בעזרת השם נשיק את ספר הניסוי הראשון במדינת ישראל שנקרא טיפוח אדם. בית הספר ניסה להוכיח עם השקעה נכונה בילד ובפרט, החתך הסוציו אקונומי ומורכבות האוכלוסייה, לא תפריע לנו. תלמידי בית הספר, אודות למורים, למשרד החינוך וכמובן הרשות, הגיעו להישגים גבוהים ביותר במבחני מיצב במהלך השנים ובמבחנים שתלמידים עוברים לחטיבות הביניים. מדווחים שהישגי התלמידים הם הישגים גבוהים גם ביחס לשכבות המבוססות. אין תלמיד בבית הספר, מלבד בכיתה א', שלא יודע לקרוא. אין דבר כזה. תהיה לו בעיה בהבנה אולי במידה כזאת או אחרת, אבל הוא קורא.


העשייה היא עבודה סיזיפית מאוד קשה. 

היו"ר זבולון אורלב:

מה הסוד?

מנהלת:


אני יכולה להשתמש במטפאורה. בספר בראשית כתוב ותרא האישה – בסיפור גן עדן – כי טוב העץ למאכל, כי תאווה העץ לעיניים. כך אמרה האישה. היא רואה הרבה פרטים קטנים. טוב העץ למאכל. זאת אומרת, על מנת שהעץ יגדל, הוא צריך בסיס טוב ואיתן ובסיס טוב ואיתן אנחנו נותנים לילדים. החל מכיתה א' יש מעקב אחרי כל תלמיד ותלמיד. אחת לרבעון מתקיימים מפגשי שכבה, מפגשי רכזות, מפגשי מחנכות כיתה לשיחה על כל הילדים.  המורים מגיעים אלי. נניח יש מספר תלמידים שהישגיהם נמוכים, המשאב של השעות שנשארות – מה שנקרא קופת המנהלת – ניתן למורה שמסמן לעצמו את המטרה. הוא אומר שהוא מבטיח שתוך חודשיים-שלושה חודשים, בתוך רבעון, הוא מקדם את התלמידים הללו. הוא מקבל את המשאב והוא חייב להוכיח את ההישגים.

היו"ר זבולון אורלב:

המשאב הוא תוספת שעות.

מנהלת:


תוספת שעות לכיתה לאותם תלמידים. המאגר הזה עובר משכבה לשכבה. זאת אומרת, מעקב.

היו"ר זבולון אורלב:

מי מפעיל את השעות האלה? הרי יש לו כבר משרה קבועה, הוא כבר מיצה את משרתו ועכשיו את נותנת לכיתה עוד ארבע שעות.

מנהלת:


מורה למתמטיקה מקבל במסגרת משרתו נניח עוד שתיים או שלוש שעות כאלה, במסגרת התקן שלו. הוא צמוד לכיתה. 

היו"ר זבולון אורלב:

אבל גם לפני שהגדלת לו את המשאב, הוא עבד 30 שעות. למורה יש קביעות בשלושים שעות ועכשיו הוא בא אליך ואומר לך שהוא מוכן לקדם עוד חמישה תלמידים אם תתני לו עוד ארבע שעות.

מנהלת:


הוא לא מקבל תוספת לשלושים שעות. במסגרת שלושים השעות יש לו עוד שעתיים שהוא מחויב לאותם תלמידים שאני קובעת.

קריאה:


גם העירייה נותנת שעות.

מנהלת:


אין ספק שבכל בית ספר צריכים להיות מורים טובים, צריכה להיות מנהיגות חיובית, אבל בית הספר איננו נשען רק על המשאב של משרד החינוך. בית הספר פועל בתוכנית מרחב. התלמידים שוהים כאן משעה 8 עד 5 אחר הצהרים. במסגרת התוכנית שמובילה עיריית אשקלון.

קריאה:


זאת תוכנית מדהימה.

מנהלת:


הילד מקבל חוגים, כפי שראית את החוגים האלה היום. חוגי העשרה. תגבור לימודים בנוסף לשעות של משרד החינוך והזנה כמובן.

היו"ר זבולון אורלב:

ההורים משלמים עבור זה?

מנהלת:


לא. זה במסגרת מרחב. התקציב הוא תקציב העירייה, תקציב הג'וינט וקרן ספרא רש"י, ומשרד החינוך. משרד החינוך נותן משאב מאוד יקר. כל נושא של הנחיה, ואם צריך עוד תוספת שעות כאלה ואחרות, משרד החינוך מאוד תומך. כל החיבור הזה של שלושת הגופים הללו – עירייה, משרד החינוך ובית הספר – אני חושבת שאלה מקדמים מאוד מאוד חשובים להישגים של התלמידים.

היו"ר זבולון אורלב:

הילדים מסוגלים בכוחות שלהם להיות בבית הספר מ-8 בבוקר עד 5 אחר הצהרים?

מנהלת:


הם לא לומדים עד 5 אחר הצהרים אלא הם מקבלים שיעורי תגבור. לא כל התלמידים נשארים כל שבוע עד 5 אחר הצהרים. התלמידים נמצאים משעה 8 בבוקר עד שעה 3 אחר הצהרים ופעמיים-שלוש פעמים בשבוע נשארים או לשיעורי העשרה, לתגבור לימודים, אבל בית הספר מן הסתם פתוח מ-8 בבוקר עד שעה 5 אחר הצהרים.


כל סביבות הלמידה, כפי שראיתם, אלה סביבות למידה מאתגרות, בעלות ידע, יש בבית הספר מעבדות, יש כאן ספרייה לעבודות חקר, למקורות מידע.

היו"ר זבולון אורלב:

תאמרי כמה מלים על פרופיל המורים. מורים ותיקים, מורים חדשים.

מנהלת:


המורים בבית הספר, רובם מורים ותיקים. יש לנו מעט מאוד מורים חדשים. יש לנו השנה מורה חדשה יחידה שהיא מורה לשלום כיתה א' אבל רובם מורים ותיקים. מעבר לזה, הם מורים מאוד מיומנים, מורים שמתפתחים לאורך כל השנים, מורים עם מוסר עבודה מאוד גבוה. באשקלון יש אפשרות ברמזור בתחילת שנת הלימודים לפנות שמאלה או לפנות ימינה לכיוון אשקלון. כל המורים בלי יוצא מן הכלל בוחרים בשכונה משום שכאן הם רואים ייעוד. מורה שרואה ייעוד, מקומו כאן. המורים ברמה אישית הם ברמה מאוד גבוהה והם נבחרים בקפידה. כולם אקדמאים להוציא שתי מורות שעובדות באופק חדש. הם מורים שרואים כאן ייעוד, והם ברמה אישית מאוד גבוהה. צוות. זה לא סוד שהצלחה של בית הספר תלויה בהצלחת המורה. מורה איכותי מוביל את התלמידים בבית הספר. כמובן שמאחורי כל המהלך הזה עומדים שני גופים. מנהל בית הספר יכול להיות עם חזון אשר יהא, אבל אם לא עומדים שני גופים כמו עיריית אשקלון וכמו משרד החינוך, כאן המקום להודות לעמירה, למשה, לראש העיר כמובן שזה בראש מעייניו.

היו"ר זבולון אורלב:

אני מוכרח לומר לך שאני מצוי שנים רבות במערכת החינוך והביקור הזה הוא ביקור מאוד מאוד מרשים. אני שייך לסוג האנשים שברגע שאני נמצא בבית ספר, אני יכול לכתוב את הדוח. זה עניין של ניסיון. אני באמת מתרשם. בסך הכל בסופו של דבר איכות מערכת החינוך היא כאיכות המורים והמנהלים. אתה לא יכול לצפות מבית ספר שיהיה יותר מאשר המורים והמנהלים. ככל שהמנהלים והמורים הם יותר מסורים, יותר מקצועיים, יותר יצירתיים, יותר מביני עניין, כך גם הילדים בבית הספר יהיו כאלה. תראי את זה כמחמאה.

קריאה:


יש לנו גם שני עקרונות שצריך לציין אותם. עיקרון ההתמדה והעקביות. יש כאן צוות שלא מוותר ותראה את הנושא של המצוינות שתהיה כאן. החתירה להצלחה ולאתר אצל כל ילד את היכולות שלו, זה משהו שימשיך להיות.

היו"ר זבולון אורלב:

למה לא כל בתי הספר הם כאלה?

קריאה:


באשקלון כל בתי הספר הם כאלה.

בני ועקנין:


אני רוצה לברך את עדנה. אני מכיר אותה שנים רבות. היא חברת ילדות.

היו"ר זבולון אורלב:

כמה שנים את מנהלת כאן?

מנהלת:


יותר מדיי. 

בני ועקנין:


באמת יפה מאוד. בהצלחה לך ולמורים. זה ממש מלבב, משמח ומהנה.

מנהלת:


חן חן. אני מאחלת לכולכם שנה טובה. שנת ביטחון ושלום. 

היו"ר זבולון אורלב:

את רוצה לומר לי שלא חסר לך כלום? אין לך בקשות? לא חסרות לך שעות? לא חסר לך שום דבר?

מנהלת:


כאשר מישהו מאוד מעונין ורוצה, הוא מקבל. אין בעיה. אם מנהל רוצה, הוא מסמן את המטרה והוא יגיע אליה.

קריאה:


מה קרה בנושא המיגונים?

מנהלת:


לגבי המיגוניות, אני מאמינה שראש העיר יעשה כמיטב יכולתו. בשנה שעברה נפל קסאם מאה מטרים מבית הספר. תודה לאל הוא לא התפוצץ.  95 אחוזים מהתלמידים הגיעו לבית הספר. יש כאן תחושה של ביטחון. התלמידים מגיעים, הם לא בפאניקה, והכל בסדר.

היו"ר זבולון אורלב:

תודה רבה. בהצלחה.

ביקור בבית הספר מקיף עירוני ד' ע"ש רבין

מנהלת:


שלום, ברוכים הבאים.

קטע מוזיקלי.

מנהלת:


שלום לכולם וברוכים הבאים. שאלתי את עצמי הבוקר, אני כבר הייתי ב-1 בספטמבר כמה וכמה פעמים ובכל זאת היום הזה מרגש את כולנו. אני התרגשתי הבוקר. האמת היא שזה עוד לא חלף. כנראה שזה יחלוף בתום המפגש הזה.


ברוכים הבאים. אני שמחה לארח בבית הספר שלנו את מר זבולון אורלב, חבר הכנסת, יושב-ראש ועדת החינוך של הכנסת, את נציגי הוועדה, ראש העיר בדרך לבית הספר והוא תכף יצטרף אלינו, נמצא אתנו ממלא מקומו מר כהן, סמנכ"ל לחינוך מר משה ינאי, נציגי משרד החינוך, מחמ"ד מר מאיר סבג, ואני שמחה כי נדמה לי שזאת פעם ראשונה שאתה כאן, הגברת לילי אזולאי המפקחת על בית הספר, מר בן-דוד מנכ"ל העירייה, נציגי ההורים, שלמה פז שהוא מורה בית הספר שמלווה אותנו מאוד צמוד בשנים האחרונות ואני שמחה שהוא אתנו.


רצינו להפריח בלונים לכבוד התלמידים  ולכבוד האורחים, אבל מאחר שלא הצלחנו להחזיק אותם, הם הופרחו רק לכבוד עצמם. זה היה צבעוני ויפה, בדיוק לפני עשר דקות.


אני מצטערת על האכסניה הצפופה למרות שחנכו בבית הספר אולם כנסים יפהפה לפני שנה, אבל רק בימים האחרונים החלו במיזוגו ורציתי שיהיה לנו נעים. סליחה על הצפיפות.


יושבים כאן תלמידי השכבות השונות והם רוצים גם להפנות אליכם היום מספר שאלות, אבל קודם קצת לספר בכמה מלים על בית הספר. אני מבינה שהזמן שעומד לרשותנו קצר ולכן אתמצת ואומר את עיקרי הדברים. אחר כך אם נרצה, נוכל גם לסייר סיור קצר בבית הספר.


כמובן שצוות בית הספר במהלך הקיץ ישב כאן לשיחת שנת לימודים. נפגשנו לשני ימי היערכות והספקנו לפגוש, לפי מסורת בית הספר, את כל תלמידי בית הספר עד סוף אוגוסט. מבחינת בית הספר שלנו ה-1 בספטמבר הוא יום לימודים לכל עניין ודבר.


בבית הספר ילמדו השנה כ-1,477 תלמידים. עדיין, ממש עכשיו, נרשמים תלמידים ולכן מצבת התלמידים עדיין לא התייצבה והמספרים לא מדויקים. יש לנו 44 כיתות לימוד, מתוכן 25 כיתות בחטיבת הביניים, 3 כיתות מתוכן הן קטנות בהן ילמדו תלמידי החינוך המיוחד, 2 כיתות מופת, כיתת תלם אחת בשכבה ט', ו-19 כיתות רגילות שמאכלסות בממוצע למעלה מ-38 תלמידים כל אחת, כיתות הטרוגניות לכל עניין ודבר.


בחטיבה העליונה 19 כיתות מתוכן 3 כיתות אומץ, 3 כיתות מב"ר ו-12 כיתות נוספות.


בחטיבה העליונה לומדים התלמידים בשני מסלולים עיקריים, מסלול טכנולוגי בארבע מגמות – מגמת טכן, טכנולוגיות מידע, ביו-טכנולוגיה, תעשייה וניהול, חשמל ואלקטרוניקה, ובמסלול העיוני שבו תלמידים יכולים ללמוד מגוון מקצועות ב-5 יחידות.


אוכלוסיית בית הספר, כפי שאנחנו כולנו יודעים, היא הטרוגנית על פי שיטת האשכולות שנהוגה באשקלון. השיטה הזאת בעצם מבטיחה איזושהי מערכת חינוך שוויונית והבוקר פתחו את שעריהם ארבעה בתי ספר מקיפים בהם אחד ממלכתי-דתי.


אני רוצה לספר לכם קצת על ייחודו של בית הספר. לא פעם המחשבה הזאת העסיקה אותי. כל בתי הספר התיכוניים בעיר ושלא בעיר מכינים בסופו של דבר את התלמידים בחטיבת הביניים לבחינות השונות, חינוך לערכים, מחנכים ופועלים כדי להנחיל ערכים. בכל בית ספר יש את הייחוד שלו. כשאני שואלת את עצמי מה הייחוד של בית הספר שלי, אני יכולה לספר לכם שבית הספר הזה נותן מענה ל-95 אחוזים מאוכלוסיית בית הספר.  תלמידים אוהבים ללמוד בבית הספר הזה כי הם מרגישים שיש מענה לצרכים שלהם.


אני מקדמת בברכה את כבוד ראש העיר. ברוך הבא.


האמירה הזאת יצאה אל מחוץ לכותלי בית הספר והגיעו לא מעט תלמידים שביקשו העברות לבית הספר שלנו השנה, אני שאלתי. אני קולטת באופן אישי כל אחד מהתלמידים החדשים שמגיעים לבית הספר וכשהם נשאלו למה הם ביקשו לעבור לבית הספר הזה, הם אמרו ששמענו שכאן עוזרים לתלמידים שמתקשים בלימודים וזקוקים לתמיכה כזאת ואחרת. אני שמחה לאמירה הזאת כי אנחנו פועלים במהלך כל השנים. בית הספר שקד כל השנים על בניית תוכניות עבודה, על פיתוח שיטות עבודה ייחודיות, איגום כל המשאבים מקדמי ההצלחה, כדי להבטיח את הצלחתם של הילדים.


בית הספר הזה גם קבע כללים מאוד ברורים לניהול דיאלוג עם התלמידים והוריהם, דיאלוג הגון, שוטף, משמעותי, בגובה העיניים והילדים יודעים שיש להם למי לפנות ואיפה הם יכולים לקבל את התשובות המספקות לכל אחת מהשאלות שלהם.


אני יכולה לציין באותה הזדמנות שבית הספר באמת קטף הישגים מאוד מרשימים בשנת הלימודים תשס"ח כאשר 84 אחוזים מתלמידי המחזור סיימו כשהם זכאים לתעודת בגרות, מתוכם 90 אחוזים עומדים בתנאי הקבלה לאוניברסיטאות. עמירה נמצאת כאן ורציתי לומר לה באופן אישי שכאשר היא הובילה במחוז את המהלך של צמצום שלוש יחידות אנגלית, חשבנו שהיא באופוריה והולכת אתנו למקומות שיהיה לנו קשה להשיג אותם, אבל אני מודה על כך. תמסרו לה בשמי כי היא ליוותה אותנו בעניין הזה ואפשרה לנו להשיג.


עם הנחיות המשרד הלכנו לתוכנית עבודה בשכבה ז' השנה. זאת שכבה שמקבלת איזה שהם תנאי למידה שלא הכרנו קודם. אני רוצה לקוות מאוד שתנאי הלמידה ובניית תוכניות ייחודיות באמת תבאנה לעלייה משמעותית בהצלחה גם בבחינות המיצב ואחר כך במבחנים הבינלאומיים וכמובן בבחינות הבגרות.


צוות בית הספר מודע לכך שעליו להמשיך ולטפח שיטות עבודה נוספות כדי לשדרג את ההוראה גם בחטיבת הביניים וגם בחטיבה העליונה.


החינוך הוא הדרך, האדם הוא המטרה. א.ד. גורדון אמר את הדברים ואנחנו חרתנו אותם על לוח לבנו כי אנחנו באמת רואים בכל אחד מהילדים את האדם מאחורי התלבושת האחידה ומאחורי מספר הזהות במצבת התלמידים.


בית הספר במהלך השנים פיתח תוכנית חברתית-תרבותית-ערכית שתבטיח את השגת היעדים של בית הספר. כל ניסיון להפריד בדיון, בשיח הציבורי בין התוכנית הערכית לתוכנית הלימודית, בעיני בטל והוא לא משמעותי. אנחנו מחנכים את הילדים לערכים. זה אורח החיים של בית הספר, זאת  ההתנהלות היום יומית בראש וראשונה מתוך דוגמה אישית של מבוגרים, של כל המבוגרים, שמסתובבים בבית הספר.


אני רוצה לעדכן אתכם ולספר לכם מה עשינו בנושא שקצת קצת מטריד אבל אני התחייבתי, ואני גם מבקשת, להוריד חרדות ולהוריד מתחים. אני מסרבת להיכנס להיסטריה בעניין הזה. היו לנו שנים אחרונות לא פשוטות – שנה אחת איום שביתת המורים שעמד מעל ראשינו, בשנה שעברה המלחמה שפרצה, והשנה שפעת החזירים שלא מפסיקים להפציץ אותנו במידע כזה או אחר. כל הילדים הבוקר קיבלו הסבר ורקע על המחלה. ציידנו אותם בחוזר להורים, תגברנו את ההגיינה בשירותי התלמידים ובשירותי הסגל ואני מאוד מקווה שבאמת נשתדל להקפיד על הגיינה ככלל ובימים אלו בפרט. ביום ההיערכות אמרתי למורים שזאת מחלה של צעירים, כך שהם מחוץ לקטגוריה הזאת.


אני רוצה להודות לראש העיר, אני רוצה להודות לכל צוות העירייה, על התמיכה, על הגיבוי. בני, תודה רבה על השלט, כולנו ראינו אותו ואני חושבת שזה באמת נתן למורים הרגשה טובה וזה מגיע להם. המורים עובדים מאוד קשה, נותנים באמת את הנשמה, מסורים לתלמידיהם והתלמידים יודעים את זה. 


תודה רבה על ההצדעה שלך ושל נציגי מועצת העיר. תודה על כך שאתם תמיד שם, כאשר צריך אתכם לכל עניין ודבר.


אני רוצה להודות למשרד החינוך, למפקחת על בית הספר שאני מוכרחה לומר לגברת אזולאי שלא היה מקרה אחד שפניתי ולא נעניתי, תודה על התמיכה. 1 בספטמבר הוא בהחלט הזדמנות להודות.


אני רוצה להודות לשלמה, להורי תלמידי בית הספר על האמון שניתן בנו כהנהלה, כמורים ועל התמיכה לאורך כל הדרך. זאת הזדמנות לומר היום תודה.


אנחנו נעבור לחלק הבא, אלא אם כן מישהו רוצה לשאת דברים לפני שהתלמידים מתחילים לשאול שאלות.

היו"ר זבולון אורלב:

צהרים טובים. גם בשם ראש העיר אנחנו רוצים להודות על הנכונות שלכם לארח אותנו. בחרנו בכם לחגוג את החג הלאומי של פתיחת שנת הלימודים. זה חג לאומי, זה חג חשוב, היום הזה הוא מהימים החשובים ביותר שיש לחברה, כי מה יותר יקר מאשר מערכת החינוך. אני רוצה להודות גם ללהקה הנחמדה של בית הספר.


ראש העיר ואני לא נעז לשאול שאלות כמו ששאלנו למשל בכיתה א' כמו מי רוצה להמשיך את החופש הגדול. אנחנו לא שואלים. אנחנו לא נשאל מי רוצה לחזור חזרה לשנה שעברה. לא נשאל את השאלות האלה. אתם נערים ונערות מבוגרים, אתם רציניים, אתם ודאי כולם באים בהבנה מה נדרש מכם בבית הספר. בית ספר הוא לא מקום של כיף, הוא לא בגדר בייבי-סיטר ולא מקום של פאן, כאן צריך ללמוד ברצינות. יש בעיה אחת עם חינוך ולימודים שהם לא עוברים בתורשה. כלומר, גם בן של חתן פרס נובל לא מקבל בגנים את הידע, את התרבות ואת הערכים של אבא שלו. כל אחד ואחד צריך לבנות את העולם שלו. שום דבר לא בא באופן אוטומטי. מי שלא לומד, לא יודע. מי שלא מתחנך, הוא בלתי מחונך.


יש תרי"ג מצוות, 613 מצוות, והמצווה האחרונה שנקרא עליה בשבת בעוד שבוע וחצי היא מצוות כתיבת ספר תורה. ספר תורה שמונח בכל בית כנסת, יש מצווה לכתוב ספר תורה. המצווה היחידה שאי אפשר לזכות בה היא אם מקבלים בירושה. כלומר, אם אבא כתב ספר תורה והוא נפטר והבן יורש את ספר התורה, הבן לא יוצא ידי חובת כתיבת ספר תורה בכך שהוא קיבל מאבא שלו. למה? זה פשוט מאוד. חינוך לא עובר בירושה. כל אחד ואחד צריך לכתוב לעצמו את הספר שלו.


לכן,  אי אפשר להתחמק מהעניין. אין דרך עוקפת ואין שום מעשה קסם שיכול לפטור מי מאתנו ללמוד, לעבוד על עצמו ולהתחנך. זאת עבודה קשה. אני מבוגר מכם בכמה חודשים, אז תלמדו מהניסיון שלי. זאת עבודה קשה.


אני לא מכיר את בית הספר, אני פעם ראשונה כאן, אבל שמעתי עליו. עשיתי קצת שיעורי בית ואני באמת חושב שיש לבית הספר במה להתפאר, ביכולות, בהישגים ובאיכויות שלו. תדעו, תלמידים, אני אומר בכל מקום שרמת החינוך ורמת ההצלחה והאיכות החינוכית של בית ספר היא בדיוק כמו הרמה של המנהלת והמורים. ככל שהמורים באיכות טובה יותר והמנהלת טובה יותר, כך תהיה גם איכות התלמידים. ברוך השם, זכיתם. אתם נמצאים במקום ראוי וטוב, ואני מקווה מאוד שכולכם למדתם להוקיר ולהעריך.


חינוך עבורנו הוא הנושא החשוב ביותר. כשהתפרצה עכשיו רמת האלימות והיו רציחות רבות והייתה היסטריה, ואמרו שצריכים להוסיף 10,000 שוטרים כדי שיהיו יותר שוטרים ברחובות, אמרתי שזאת טעות מאוד גדולה. אם היו מאפשרים לי, הייתי מוסיף עוד 10,000 מורים ומחנכים ולא 10,000 שוטרים כי התועלת שלהם תהיה הרבה יותר גדולה. למשל, אמרה המנהלת שהכיתות מאוד מאוכלסות, אני חסיד של כיתות קטנות יותר. אגב, המדינה הולכת להקטין את הכיתות. אני לא יודע אם אשקלון נכנסת לתוכנית הזאת, אבל לפי התוכנית הלאומית הולכים לצמצם את מספר הילדים בכיתה כי ככל שמספר הילדים קטן יותר, תשומת הלב של המורים לכל תלמיד גדולה יותר. זאת נוסחה פשוטה מאוד.


לכן המאמץ הלאומי הוא מאמץ שצריך להיות מושקע בחינוך ולפחות כל אלה שיושבים כאן בחדר שותפים למאמץ הזה. עיריית אשקלון והעומד בראשה, ראש העיר בני ועקנין שאנחנו מכירים שנים רבות. אשקלון היא עיר שבהחלט מהווה דוגמה טובה , ראויה ונכונה להשקעה הגדולה שהיא משקיעה בחינוך, כמובן עם השקעה גדולה מאוד של משרד החינוך באמצעות מחוז הדרום. נמצא אתנו גם יושב-ראש הסתדרות המורים באשקלון. כל החבורה הזאת משקיעה השקעה גדולה ומצפים מכם, פשוט מצפים מכם שתמצו את כל מה שניתן. אגב, זאת הזדמנות כמעט חד-פעמית כי אי אפשר לחזור אל ספסל הלימודים, לאותו ספסל לימודים. אפשר לעשות תיקונים, אני לא אומר שלא, אבל כדאי מאוד לנצל את ההזדמנות.


עד כאן מוסר ההשכל ועכשיו אנחנו מוכנים לשאלות, אם יש לכם.

בני ועקנין:


צהרים טובים. תודה לאורחנו הנכבד, זבולון אורלב, יושב-ראש ועדת החינוך של הכנסת. היו לו הרבה תפקידים כמו מנכ"ל משרד החינוך, משרד הפנים, שר הרווחה ותמיד עזר לנו.


באנו לכאן, אני וחבריי, כדי ליהנות מבית הספר הזה. כבר הייתי כמה פעמים השנה ורצינו לראות אתכם, התלמידות והתלמידים, ביום הראשון ללימודים. בראש ובראשונה, לברך אתכם שתהיה לכם שנה טובה ומוצלחת בלימודים ושתמשיכו להוכיח שבית הספר הזה הוא מהטובים ביותר בעיר, הן ביסודי, בהתנהגות וכולי. שמענו בשנה האחרונה על כל מיני מקרים לא יפים של דקירות וכדומה, ואסור שבבית הספר יהיה דבר כזה. הכל בדרכי נועם, בשיח, סובלנות, לכבד איש את רעהו.


באתי עם חבריי לברך את ציבור המורות והמורים, את המנהלת, ואת הצוות החינוכי של בית הספר, צוות נפלא. כשאת מדברת על 84 אחוזי בגרות, מי שעושה זאת אלה המורות והמורים ומנהלת בית הספר וכל הצוות החינוכי. אנחנו בעיריית אשקלון ובמשרד החינוך, וכל הגורמים האחרים, רק מסייעים בכלים, בחומר ובלבנים, אבל מי שממש עושה את המלאכה החינוכית ועומד בחזית, אלה אתם, המנהלת, המורות והמורים והצוות החינוכי בשיתוף פעולה מלא עם ההורים.


אני רוצה להודות לכולם. אני מקווה שגם השנה בעזרת השם תקפידו על כך שבית הספר יצליח, יהיו הישגים בבגרויות, לשאוף לאפס נשירה  וכל מי שחושבים שראוי לו לנשור, לשבת ולהשקיע בו. אנחנו כאן כדי לעזור לכם.


שנה טובה ומוצלחת לכולם.

מנהלת:


אנחנו נעבור אל התלמידים. רוני, תלמידת כיתה ח', רוצה להפנות את השאלה שלה לראש העיר.

רוני:


השאלה שלי מופנית לראש העיר, מר ועקנין. האלימות בקרב תושבי מדינת ישראל גוברת בזמן האחרון. האם עיריית אשקלון חשבה לפתוח חוגים ופעילויות שיכולים להעסיק את התלמידים בשעות אחר הצהרים ובשעות הערב, ובכך נמנע שוטטות של התלמידים ברחובות.


דבר חשוב נוסף שיש לי לומר הוא שחשוב מאוד שיגדילו את מספר האוטובוסים כאשר בהסעות צריכים להיות יותר מבוגרים.

בני ועקנין:


שאלה יפה מאוד ושאלה חשובה לדון בה. אני לא יודע אם אתם יודעים, אשקלון כלולה בפרוייקט עיר ללא אלימות. הפרוייקט הזה עובד כשישה חודשים וכבר יש תוצאות יפות מאוד. פרוייקט עיר ללא אלימות הוא פרוייקט משולב שלא כולל רק אכיפה, משטרה, קנסות וכולי אלא זוהי מערכת חינוכית שמתחילה מגן הילדים, מכיתה א', ומדובר בהתנהגות הילדים, החינוך לסובלנות, החינוך להיות סובלני עם האחרים, שהכל יהיה בנועם, בדרך ארץ. דרך ארץ קדמה לתורה. לא אלימות. אלימות מילולית לפעמים היא חמורה לא פחות מאשר אלימות פיזית. לכן אנחנו עושים כאן הכל. יש לנו פרוייקטים גם בתוכנית הזאת. התוכנית של עיר ללא אלימות ממש מוצלחת.


אתם הבוגרים, גם חטיבת הביניים, גם החטיבה התחתונה וגם העליונה, צריכים להיות חלק מהתוכנית. בתוכנית יש גם את מועצת הנוער והיושב-ראש הוא מבית הספר שלכם, ארז. אתם תהיו חלק מהתוכנית, אתם הבוגרות והבוגרים של החטיבות העליונות שלנו ותתרמו לכך. הפרוייקט משולב. מפאת קוצר הזמן לא ארחיב אבל תוכלו לקרוא עליו. הפרוייקט כולל גם חינוך מגן הילדים, הסברה, רווחה, וגם אמצעי אכיפה. הצבנו כבר קרוב ל-40 מצלמות ברחבי העיר ובבתי הספר, גם בבית הספר שלכם יש מצלמות. אלו אמצעי האכיפה כדי להרתיע. יש גם מצלמות כאלו במקומות הומי אדם, במרכזי מסחר, בחופי הים. פתחנו גם כמה תחנות, משהו כמו משטרה עירונית קטנה. פתחנו תחנת משטרה בחוף ובימים הקרובים אנחנו עומדים לפתוח גם בחוק ביאליק.


הדבר החשוב ביותר הוא אתם.  כל אחד צריך להיות סבלני ומאופק, לכבד את הזולת, ורק כך תהיה לנו חברה יותר נעימה ולא אלימה.


כשאת מדברת על ליווי מבוגרים בהסעות, את מתכוונת לילדים הקטנים ולא אליכם.

קריאה:


משרד החינוך מממן ליווי בהסעות רק לתלמידים בחינוך המיוחד ובעלי לקויות. אתם בעצם ילדים גדולים יותר ואני חושב לכן שהתנהגותכם בהסעות צריכה להיות טובה יותר.

תלמיד:


אני רוצה לומר לך תודה על כל הפעילויות ועל כל אירועי התרבות שעשית עבורנו הנוער. אני מקווה שזה לא ירד מסדר היום אלא יהיו עוד פעילויות כאלו.


אני מפנה את השאלה לחבר הכנסת זבולון אורלב.  ידוע לנו ששלטונות צה"ל דיווחו על עלייה של פי 3 באחוז המתגייסים ליחידות קרביות. האם לדעתך הנתון הזה הוא בגלל העשייה החשובה של בתי הספר לקראת גיוס לצה"ל?

היו"ר זבולון אורלב:

תודה על השאלה. באופן כללי, בהחלט אני חושב שלנוער מגיע צל"ש גדול על הנכונות שלו לתרום למדינה. מדור לדור יש עלייה בנכונות של נוער לתרום, אבל צריך לזכור יחד עם זאת גם את הכללים, את הצד השני של המטבע.


המתגייסים ליחידות קרביות הם מעטים. לצערי אחוז ההשתמטות גדל. לצערי עדיין יש נוער שאיננו שותף מלא ואיננו מוכן להעדיף את האינטרסים הלאומיים, את האינטרסים החברתיים, את האינטרסים הכלכליים  על פני האינטרסים האישיים שלו.  אני לא מדבר לא על הערבים ולא על החרדים. אני מדבר על הנוער הציוני במדינת ישראל. לפי הסקרים האחרונים שהתפרסמו, במרכזים עירוניים גדולים יש לנו בעיה שאסור לטאטא אותה מתחת לשטיח. לכן ועדת החינוך של הכנסת רוצה ביחד עם משרד החינוך להחזיר את החינוך לערכים ואני שמח מאוד שזה בא לידי ביטוי גם בדברי המנהלת.


אני גם רואה מה אתם עושים כאן ואני חושב שהסביבה הלימודית שלכם היא סביבה טובה והלוואי ואותו אחוז נוער גדל והולך שמוכן לשרת את המדינה יהווה דוגמה ומופת לשאר בני הנוער בנכונות להתנדב, בנכונות לתרום, בנכונות לתת למדינה ולתת לחברה. אשקלון היא עיר שספגה עשרות טילי גראד וקסאמים, וביקרנו כאן במהלך המלחמה, ומי כמוכם, עיר כזאת, מבינים את הבעייתיות הביטחונית של מדינת ישראל ואת הצורך והכורח שלנו עדיין להקדיש מאמצים גדולים לשמור את מדינת ישראל כמדינת העם היהודי, מדינה בטוחה, מדינה מוגנת, מדינה שגם יוצרת הרתעה כלפי מי שנמצא כמה קילומטרים דרומית מאתנו. ככל שמיטב הנוער יתגייס למיטב היחידות בצה"ל, זה כמובן יסייע למדינת ישראל להמשיך ולחיות בשלום.


אני כמובן רוצה לברך את כל הנוער שמתגייס ליחידות הקרביות.

שני:


אני רוצה להפנות את השאלה לראש העיר מר בני ועקנין. התקשורת מסרה כי משרד החינוך מנהיג מהפכה שתאפשר להורים לבחור את בית הספר בו ילמדו ילדיהם וזאת במטרה ליצור תחרות בונה בין בתי הספר. התוכנית אמורה להתחיל כפיילוט ברשויות מסוימות שירצו לבחון את עצמן. כפי שכולנו יודעים באשקלון נולדה שיטת האשכולות שכל תלמיד יבחר את בית הספר בעיר. השאלה היא האם היית מעונין שהעיר אשקלון תשתתף בפיילוט כזה.

בני ועקנין:


המערכת שלנו היא טובה מאוד ומצוינת?

שני:


כן.

בני ועקנין:


לפני שבועיים אשקלון הייתה במקום ראשון מאשדוד ועד אילת בציוני הבגרות. לפנינו היו ערים קטנות כמו כפר שמריהו אבל הן לא טיפלו בקליטת עלייה, בנושאים חברתיים, מה שעשתה המערכת שלנו.


לפני שעושים פיילוט, צריך לחשוב. אם יש מכונית טובה שהיא משומנת ועובדת טוב, צריך לחשוב לפני שמנסים פיילוט. השיטה הזאת של האשכולות, אני עוסק בה כמעט שלושים שנים.  את עוד לא נולדת כאשר החלטנו על השיטה הזאת של האשכולות. צריך להכיר את אשקלון ולדעת איך היא הייתה באותם ימים. אז לא הייתה אינטגרציה חברתית. לכן זכינו לייצר מערכת ובמערכת הזאת כולם לומדים ביחד, לומדים בבית ספר אחד ולא משנה מהיכן הם באים, והם באים מכל השכונות. לכן נוצרו כאן בתי ספר מקיפים טובים והתוצאות מראות זאת. לפני שאני לוקח פיילוט, אני אראה מה אני מרוויח מזה והאם זה באמת יהיה טוב וישפר יותר את מה שקיים. סתם לומר שלוקחים פיילוט, לא יקרה שום דבר. בכל אופן, השאלה שלך הייתה שאלה טובה.

תלמידה:


האם ועדת החינוך של הכנסת מתכוונת לפעול למען שחרורו של גלעד שליט? אולי לקיים יום הזדהות.

היו"ר זבולון אורלב:

בכנסת הקודמת הייתי יושב-ראש השדולה הפרלמנטרית להשבת החיילים החטופים ואני נמצא גם בקשר אישי קרוב מאוד עם משפחת שליט. אין ספק  ששמירת הנושא על סדר היום הלאומי הוא חלק חשוב וחיוני בהחזרתו של גלעד שליט. יש לנו טראומה קשה ממקרה רון ארד ב-1986 כאשר מטוס של חיל האוויר היה במשימה בשמי לבנון והוא שחרר פצצה, קרתה שם איזושהי תקלה טכנית והפצצה התפוצצה ליד המטוס. המטוס התרסק, הטייס צנח וצנח רון ארד שהיה הנווט. הליקופטר נכנס והוציא את הטייס, את רון ארד נכנס הליקופטר ולא הוציא. שלוש שנים התנהל משא ומתן. מדינת ישראל ידעה מי מחזיק אותו, היה מכתב, סרט וידאו וכדומה, אבל לא הגיעו להסכם וכתוצאה ממהפכות שהיו בלבנון עקבותיו לא נודעו עד היום וגורלו לא ידוע. 


השיטה אז הייתה שיטת ה-שו-שו. אסור לדבר. המדינה עושה את כל מה שצריך, שר הביטחון עושה את מה שצריך, שירותי הביטחון עושים, אבל אל תדברו. לא היו הפגנות ואיש לא ידע. עד היום גורלו של רון ארד איננו ידוע וזאת טראומה קשה.


לכן אני שייך לאלה שגמלה החלטה בלבם לא לאפשר בשום פנים ואופן לחברה הישראלית לעזוב אלא לנסות לעשות פעולות להזכיר ולהזכיר אותו ושזה יהיה על סדר היום. לכן ההצעה שלך היא הצעה נכונה. אני רוצה לבוא בדברים עם מר שליט, נבוא בדברים עם משרד החינוך ויכול להיות שצריך לקיים יום הזדהות שיוקדש לסוגיה הזאת שהיא סוגיה לא פשוטה, למחירים אותם חברה מוכנה לשלם. זוהי סוגיה מאוד מורכבת, זוהי סוגיה מאוד מסובכת ויש צדדים לכאן ולכאן.

אני אומר בצורה ברורה וחדה שאני שייך לאלה שאומר שצריכים לשלם כמעט כל מחיר כדי להחזיר אותו הביתה. 


גיליתי מאמר של מי שהיה הרב הצבאי הראשון בצה"ל, הרב שלמה גורן, שלאחר מכן היה גם הרב הראשי לישראל, שהתייחס לעסקה שנקראת עסקת ג'יבריל שנעשתה ב-1985 אחרי מלחמת לבנון הראשונה ב-1982, אז נשבו שלושה חיילי צה"ל על ידי החזית העממית לשחרור פלשתין, גם כן ארגון ג'יהדי איסלאמי בראשות אחמד ג'יבריל והחיילים היו חיים. תמורת שחרורם מדינת ישראל שחררה 1,150 מחבלים טרוריסטים עם דם על הידיים והיה אז פולמוס גדול מאוד, כן ולא, ו-60 אחוזים מהרוצחים האלה ששחררו חזרו להיות טרוריסטים. אף על פי כן כתב הרב גורן מאמר שמדינה ששולחת את חייליה לקרב, להשליך את נפשם מנגד ולחרף את נפשם, אם ניתן להצילם, מדינה לא יכולה להיפטר מחובתה המוחלטת להביא אותם הביתה גם אם זה מסכן אותנו בדברים אחרים, ואין ספר ששחרור מחבלים מסכן ואי אפשר לומר שלא, אבל הסכנה הזאת היא פחות חשובה מהחובה המוחלטת של מדינה ששולחת את חייליה לקרב, לפעולות מבצעיות, להשיב את כולם הביתה בשלום.

תלמידה:


אני רוצה לשאול לגבי מסע החיים לפולין.

היו"ר זבולון אורלב:

בעבר הייתי מנכ"ל משרד החינוך והייתי בין אלה שעיצבו את המסע לפולין. אני חוזר כל פעם למסע, אני מרגיש שחזרתי ישראלי טוב יותר ויהודי טוב יותר. ישראלי טוב יותר כי אתה מבין סוף סוף מציאות עגומה מה עלול להיות הגורל של עם שאין לו מדינה. עם שאין לו מדינה, הוא בסכנה. כאשר אתה חי במדינה שלך, אתה מרגיש כעם בטוח יותר. אמנם שרדנו בגולה אלפיים שנה, אבל זה עם שרידי חרב שעבר פוגרומים ורציחות. השואה חלה על כולם. חוזרים משם ישראלים יותר טובים ומבינים את המהות שלנו להיות במדינה של העם היהודי ומה שצריך לעשות זה לחזק אותה, לשרת אותה, לעשות כל דבר שניתן לעשות עבורה. חוזרים יהודים יותר טובים כי מבינים שהעם היהודי לא נולד בשנת 1948, בתש"ח. מבינים שהעם היהודי הוא עם יש לו שורשים. יש לנו שורשים עמוקים מפוארים שאין לאף עם בעולם ואתה פוגש שם את השורשים. יהדות של אלף שנים, בית היוצר של הרבה מאוד חוכמה יהודית, ספרות יהודית שבלעדיה אי אפשר להתקיים. אתה פוגש גם את חכמי הדורות שם.


לצערי יש עלות מאוד גבוהה למסע הזה של שמונה ימים שעומד היום על סדר גודל של כ-6,000 שקלים, אם אינני טועה, סכום גבוה שמונע מאלפי תלמידים מלהשתתף במסע. קיימתי הרבה מאוד דיונים בוועדה על כך. לא שמעתי על רעיון פריסה, אבל אפשר לבדוק אותו. 


יש כמה אפשרויות. אני הגשתי הצעת חוק שלצערי עדיין אינני יכול לקדם אותה כי הממשלה, בגלל שהיא צריכה להוציא עוד כסף, היא מתנגדת. כל חוק שיש לו עלות תקציבית, הממשלה מתנגדת ועדיין לא הצלחתי לשכנע את הממשלה שתקציב המדינה יכסה את התשלומים האלה, בעיקר לתלמידים שמסיבות כלכליות לא יכולים להשתתף במסעות האלה ואנחנו הרי יודעים מה המצב הכלכלי של התלמידים ובית הספר יודע למי צריך לעזור. אם לא יעזרו לאותו תלמיד, הוא לא יצא. אפשרות אחת שאנחנו עובדים עליה היא להשיג מימון. אפשרות שנייה, לקצר את הביקור משמונה ימים לארבעה ימים. אני מוכרח לומר שנעשה גם ניסיון לביקור של יום אחד.  ממריאים בשעה 4 בבוקר וחוזרים ב-4 בבוקר אחרי 24 שעות ומספיקים משהו, אבל זה לא מספיק. הגענו למסקנה שנלך על ארבעה ימים. זה מציק לנו, זאת בעיה שאנחנו עובדים על פתרונה ואני מקווה שתהיה בשורה. תעשו את המאמץ, תיסעו כי זה מסע חינוכי מעשי וחשוב מאוד.

מנהלת:


תודה רבה. אני רוצה להודות לכל האנשים שנמצאים כאן על שכיבדתם אותנו ב-1 בספטמבר בביקורכם. אני רוצה להודות בהזדמנות הזאת על הרבה שנים של עשייה חינוכית, לך, מר אורלב. תודה רבה.


אני רוצה לאחל לכולנו שהשנה הזאת תהיה שנת שלום, שנת ביטחון, שנה טובה.

סיכום הביקור

בני ועקנין:


צהרים טובים. רבותיי, אנחנו מגיעים לסיכום הסיור.


שוב, אני קודם כל רוצה להודות לזבולון אורלב, יושב-ראש ועדת החינוך, ולכל החברים שבאו אתו – המפקח מאיר סבג וכל הצוות של ועדת החינוך, יושב-ראש הסתדרות המורים וההורים. אחרי יום כזה באמת מקבלים עוד אנרגיות לעבוד. תענוג. 


סיירנו בגני הילדים, בבתי הספר היסודיים וכאן בבית הספר המקיף. אין ספק שכל זה הוא תוצאה של עבודה משולבת, גם של עיריית אשקלון, של משרד החינוך – עבודה יפה מאוד של משרד החינוך – עם המחוז ועם המפקחים, וגם עם ההורים. בשבוע-שבועיים האחרונים היו הרבה ישיבות גם עם ועדי הורים  וברוך השם המערכת טובה, אבל יש כמובן דברים שאנחנו חייבים לתקן. בנושא הזה של המיגוניות, יש הבטחה מפורשת ומסוכמת, יש תקציב מאושר של שר הביטחון אהוד ברק, של סגן שר הביטחון מתן וילנאי. עברה הוראה לפיקוד העורף ופיקוד העורף שלח מהנדסים שעשו כבר את התוכניות והוחל בשיפוץ, אבל פתאום החליטו להפסיק. דבר כזה לא יכול לקרות אלא צריך לפעול בנושא. אתה כיושב-ראש ועדת החינוך צריך לפעול. אנחנו לא מדברים על מיגון במיליארדי שקלים ולא במאות מיליוני שקלים אלא מדברים על בתי ספר -  וראית היום אחד מהם – שאין להם את המיגוניות הללו.


אני רוצה שתדע שהרבה מהפרוייקטים של העשרה – אם זה מרחב או אם זה בית ציפורה או פרוייקט כמו הפרוייקט הלאומי לעולי אתיופיה – מקטינים נשירה וזה בוודאות, אבל רוב הפרוייקטים הללו הם בשיתוף של גורמים חיצוניים כמו הג'וינט או קרנות כמו קרן רש"י, קרן אלי ויזל. כל הקרנות האלה, כולן, הודיעו לנו על קיצוצים. מי שנתן 50 אחוזים, ייתן עכשיו 30 אחוזים וכולי.  קיצוצים בכל התוכניות הללו  מהווים פגיעה, ממש פגיעה ישירה בילדים חלשים ובמי שצריך לקבל תגבור. לנושא הזה צריך לתת תשובה.  לדוגמה, בית ציפורה, הודיעו על קיצוץ מ-60 אחוזים ל-40 אחוזים ושם יש 400 ילדים ש-80 אחוזים מהם הם עולי אתיופיה. התוכנית הזאת פשוט מונעת נשירה. אם יורדים מ-60 אחוזים ל-40 אחוזים, אפשר לומר שהילדים יהיו ברחוב  כי מדובר במשפחות שאין להן מסגרות.


לכן צריך לתת את הדעת על כל הקיצוצים הללו כי כל הפרוייקטים החינוכיים מתבצעים דרך קרנות וגופים שכולם מקצצים את התקציב. הם שולחים מכתב על הקיצוץ ואפילו לא יושבים לדון אתנו בנושא. אני לא רוצה לדבר על העירייה, שם אנחנו כבר שוברים את הראש לגבי ההנחיות שקיבלנו לגבי הקיצוצים בתקציב. יש קיצוץ בסך כל התקציב של העירייה. יש הנחיות לשנה הזאת ואני בטוח שהן תקפות גם לשנת 2010. בוא נאמר שעם זה אנחנו מתמודדים, קשה, אבל מתמודדים, אבל הקיצוצים האלה של כל הגופים והמוסדות, זה ממש קשה.


שוב, תודה לך.

משה ינאי:


מבחינה סוציו-אקונומית אשקלון, לפי האשכולות של הלשכה המרכזית לסטטיסטיקה, שזה מ-1 עד 10 כאשר 1 הוא הנמוך ו-10 הוא הגבוה, אנחנו 4 וזה אומר שאנחנו מתחת לממוצע. כלומר, אם אנחנו לא נשקיע – מלבד מקצועות הליבה, מלבד מה שנותן משרד החינוך – בעוד פרוייקטים ובעוד מיזמים ועוד השקעה בתלמידים, לא נוכל להדביק את הפערים. זה שאשקלון הגיעה להישגים גבוהים בבחינות הבגרות, זה בעצם הישג כפול ומכופל מפני שהמצב הסוציו-אקונומי הוא נמוך וללא ההשקעות האלה שאנחנו משקיעים, לא היינו מגיעים להישגים האלה. אסור לנו לרדת מזה אלא להפך, צריכים רק לעלות וללכת קדימה.


לכן כל קיצוץ כזה  באמת יפגע בילדים האלה שזקוקים לנו. הילדים הטובים יסתדרו בלעדינו, אבל הילדים האלה שזקוקים לנו, צריך לעשות הכל כדי שהדברים האלה התוספתיים שאנחנו מקנים יהיו חלק אינטגרלי ממערכת החינוך.

היו"ר זבולון אורלב:

כידוע אנחנו נוהגים בוועדת החינוך לפתוח כל שנה במקום אחר את שנת הלימודים. אנחנו החלטנו לבקש לפתוח את שנת הלימודים באשקלון, ואני מודה לך שנענית, מפני שידענו שהעיר עברה שנה לא פשוטה. העיר הגדולה ביותר שעברה את הבעיה של עופרת יצוקה וכמו שציינתי בדבריי, ביקרנו כאן, סיעת המפד"ל ביקרה כאן וידענו על התקופה הקשה שעברה העיר. אגב, גם מהדברים ששמעתם בכיתה אחת מכיתות א' בבית ספר רותם, ניתן להבין. הרי ילדים, אין להם מחסומים ואם שלושה ילדים מבקשים שלא יהיו קסאמים, זה ביטוי למה שילדים חושבים ומה שההורים שלהם חושבים. יש תחושה עדיין של חוסר ביטחון של ילדים שהם מרגישים שהם נמצאים תחת סכנה.


לכן חשבנו שמן הראוי שכנסת ישראל תבוא ותייצג באמצעותי את פתיחת שנת הלימודים כאן באשקלון ולומר גם לעיר אשקלון שהיא לא לבד אלא אנחנו אתכם. באים גם לעמוד על ההישגים וגם לעמוד על הצרכים, אבל שלא תרגיש העיר שמשאירים אותה וזונחים אותה חס וחלילה לנפשה.


אני מוכרח לומר שאם בתי הספר שביקרתי בהם מהווים את המדגם של אשקלון, יותר טוב שלא ידע על זה משרד החינוך כי הוא יקצץ לכם עוד תקציבים כי תמיד מקצצים לאלה שיש להם הישגים טובים. אני באמת יוצא עם רושם מאוד מאוד טוב. כידוע לכם, זאת לא פעם ראשונה שאנחנו מבקרים במערכת החינוך. מגן הילדים, החינוך המיוחד, בית הספר היסודי והעל יסודי שביקרנו בהם, אני בהרגשה, אדוני ראש העיר, שבאמת יש כאן מערכת חינוך ראויה, טובה, עם מוטיבציה מאוד גבוהה, עם הישגים מאוד גבוהים, וברור שזה לא כמו שנתתי כאן את הדרשה, ששום דבר הוא לא אוטומטי, גם ההישגים האלה הם לא אוטומטיים. לכל הצלחה יש אבות. אמנם אומרים שלהצלחה יש הרבה אבות, אבל במקרה הזה באמת משרד החינוך והרשות המקומית השקיעו ואני ממשיך לעודד אותך להמשיך ולתת עדיפות למערכת החינוך, להשקיע בה, כי לדעתי זו ההשקעה הנכונה. כל תקן פנוי שיש לך, כל שעה נוספת, כדאי מאוד להשקיע כאן בעוד חוג ובעוד פעילות לבני הנוער כי זאת לדעתי ההשקעה הטובה ביותר. לפי הסטטיסטיקות שלי כאיש פוליטי, כל ראש עיר שהשקיע בחינוך והראה שיש לו מערכת חינוך מצליחה, הוא בדרך כלל גם ידע להיבחר פעמים רבות נוספות. יש ראשי ערים שיודעים איך לקבל החלטות אסטרטגיות, האם להשקיע בשיפור פני העיר, מעגלי תנועה ועוד כל מיני דברים אחרים, ויש ראשי ערים שמשקיעים בתחומים אחרים. אני שייך לאלה שמעודדים את ראשי הערים ואני מאוד שמח לומר שכאן אני מתפרץ לדלת פתוחה כי ההשקעות כאן הן השקעות מאוד רחבות.


אני כמובן גם לוקח אתי כמה בעיות. דיברנו בוועדת החינוך על כך ששדרגו את האבטחה ועדיין אני רואה מאבטחים שעדיין לא עברו את כל הקורסים. אנחנו עומדים לקיים על זה דיון כדי להבטיח שבהקדם האפשרי יושלמו כל הפערים בעניין הזה ושכל מאבטח בבית ספר יהיה מאבטח שעבר את הקורס של ששת הימים. אנחנו בעיר שנמצאת בסמוך, שמונה-תשעה קילומטרים, לרצועת עזה ולפחות באסף מימון עומד שומר מאוד נחמד, אבל לא באשמת העירייה אלא זה מה שהמשרד לביטחון פנים היה יכול להכשיר. אנחנו נזרז את הנושא הזה ככל האפשר.


הסוגיה של המיגוניות, גם היא מטרידה אותי. בבית ספר רותם אין, בבית ספר אסף מימון יש רק לחלק של הבנות. אני חושב שזה באמת מחדל שאי אפשר להשלים אתו וגם על כך – אמרתי כבר לראש העיר במהלך הביקור – נקיים דיון בוועדה ונזמין את סגן שר הביטחון שהוא אחראי על העורף יחד עם משרד האוצר. יכול להיות שאני אבקש אותך להשתתף באותה ישיבה עם עוד שניים-שלושה ראשי רשויות שנמצאים במה שנקרא עוטף עזה. הדבר הזה חייב לבוא על פתרונו. השקט היום הוא בחסדי החמאס שברצותו  יורה וברצותו לא יורה. אתם רואים כאן את הסירוגין. אמנם כיפת ברזל תהפוך להיות מבצעית בתוך חודשים ספורים. בקדנציה הקודמת הייתי יושב-ראש ועדת ביקורת המדינה שעשתה מלחמת עולם כדי לזרז ככל האפשר את כיפת ברזל וברוך השם  אנחנו קוצרים היום את הפירות של הדבר הזה, אבל אי אפשר לסמוך ולכן המיגוניות הן גם מקנות ביטחון לתלמידים אחרי הנס שאירע לבית ספר עמית. אצלנו כותבים שאין סומכים על הנס ואנחנו לכן צריכים לעשות כל דבר שאפשר.


הדבר הנוסף שמטריד אותי היא הסוגיה של הסייעות בחינוך המיוחד ואנחנו נטפל בנושא הזה. ברור לי לחלוטין שהתקן הקיים או ההסדר הקיים בחינוך המיוחד לא עונה על הצרכים. טיפלנו בזה, היה בג"ץ אבל כאשר אתה נפגש בעיניים ורואה בית ספר עם 56 תלמידים ויש 90 שעות, שזה בקושי שתי משרות פלוס, עם זה אי אפשר להתמודד ואל מול זה אתה רואה את עבודת הקודש שעושות המטפלות והסייעות. זאת אכן עבודת קודש. אגב, אני באופן אישי מעריץ את האנשים האלה. זאת לא חכמה להיות מנהלת של מקיף כזה, אבל לטפל בילד סיעודי, להחזיק אותו על הידיים חמש שעות, אני אישית מעריץ. אני איש חינוך ואני מעריץ כל פעם כאשר אני נכנס לחינוך המיוחד, דווקא את הסיעודיים והמורכבים הערצה גדולה.


לגבי הכיתות העמוסות שגם כאן מתעוררת שאלה תקציבית. באסף מימון ראינו את הכיתות העמוסות מאוד, המנהלת כאן מדברת על ממוצע מאוד מאוד גבוה שהוא נושא מטריד ולפי דעתי הוא צריך להיות רשום גם במשימות שלכם וזאת משימה משותפת של העירייה ושל משרד החינוך, כי ככל שתחלקו כיתות תצטרכו יותר תקנים ויצטרכו גם לבנות יותר, ומי שבונה זה משרד החינוך. כמובן גם העירייה היא הגורם הראשון והיא עומדת בחזית הראשונה של הבעיה. לפי דעתי צריך לטפל בנושא ונחשוב על איזושהי עזרה ראשונה בעיקר בכיתות העמוסות. אני לא מבין איך מורה בכיתה א' יכולה לעמוד מול ארבעים ילדים ובחנוכה הילדים כבר יהיו עם יסודות ראויים של כתיבה וקריאה. אני מודה שאין לי ניסיון בכיתות יסוד, אני בא מהחינוך העל-יסודי, אבל זה נראה לי משימה בלתי אפשרית.  תקן  בגן הילדים כידוע לך הוא 35 ילדים, וראינו בממלכתי 30 ילדים ובממלכתי-דתי 35 ילדים. אם אתה שואל אותי, אני לא הייתי רוצה להחליף את הגננת הזאת. זה לא פשוט. אשקלון, כמו שאמר בצדק ראש העיר וגם ראש מינהל החינוך, סמנכ"ל החינוך, היא עיר הטרוגנית. אתם עיר הטרוגנית. בסביון הכיתה היא הומוגנית. לעמוד בכיתה הטרוגנית, זאת בעיה. כאשר יש לך שתי רמות ידע או שלוש רמות ידע באותה כיתה, זה בערך המצב בכיתות הטרוגניות, אתה צריך בעצם ללמד שלוש כיתות. תחשוב שאתה נכנס ללמד ארבעים ילדים בכיתות א', ב' ו-ג' או בכיתות ד', ה' ו-ו'. זאת כמעט משימה בלתי אפשרית. 


שמחתי לראות שבאחת הכיתות הייתה בת שירות לאומי כי לדעתי זאת עזרה הכרחית ונחוצה, אבל צריך לחשוב גם על פתרונות של עזרה ראשונה. גם אנחנו נבדוק במשרד החינוך ונראה מה ניתן לעשות.


בסך הכל אני באמת יוצא עם ברכה והערכה והוקרה מאוד מאוד עמוקה לעיר אשקלון ולמחוז הדרום במשרד החינוך, גם לפיקוח של הממלכתי וגם הממלכתי-דתי, הפיקוח שנמצא אתנו כאן, וגם כמובן להסתדרות המורים כי  כמו שאמרתי באחד המקומות, איכות בית הספר הוא כאיכות המורים והמנהלים שלו. אני מברך אתכם בהצלחה. יש לכם שגריר בירושלים ובכנסת. אם יש לכם איזה שהן בעיות, אנחנו תמיד לרשותכם.


אני רואה שיושב-ראש ועד ההורים של בית הספר רוצה לומר משהו.

קריאה:


אתה איש חינוך. צריך להחזיר את הסמכויות שנלקחו, שלקחנו במו ידינו, מהמורים ומההנהלה ומגורמי החינוך.  צריך לחדש תקנונים ולהחזיר את הגלגל אחורנית ולהחזיר עטרה ליושנה ולא רק בסיסמאות. 

היו"ר זבולון אורלב:

אתה מתפרץ לדלת פתוחה. אצלנו אומרים שאין מזרזים אלא למזורזים. אנחנו מאוד מזורזים ואני שמח גם על הזירוז שלך. אגב, בסיום מושב הקיץ של הכנסת, בתוך שבועיים העברנו חוק שרצה שר החינוך לאפשר יותר סמכויות לבית ספר להרחיק תלמידים, את אותם הבודדים ומדובר על ארבעים-חמישים בכל הארץ ששהותם בבית הספר היא פשוט חבלה בתהליך הלימודי אבל עצם העניין שפעם ראשונה ועדת החינוך בראשותי החליטה שאין חסינות אוטומטית לכל תלמיד בכל מצב. אין. זה שיקול דעת של מנהלים ומורים. אני בדיונים עם משרד החינוך  כדי להמשיך את התהליך ולראות מה עוד צריך וניתן לעשות כדי להחזיר את הסמכות המורית לבית הספר ולהעניק עוד ועוד, אבל זאת לא רק הסמכות אלא זה דבר יותר רחב כי צריכים גם לתת יותר כלים לבית הספר להתמודד עם הדבר הזה. זאת מסכת מאוד מאוד מורכבת וארוכה וגם על כך נקיים דיון.

קריאה:


יש מחסור חמור מאוד בפסיכולוגים.

היו"ר זבולון אורלב:

ביקשתי לערוך עדכון ועל פי בקשתי נערך מחקר על ידי מרכז המחקר והמידע של הכנסת באשר למצבת הפסיכולוגים במדינת ישראל. התגלתה תמונה עגומה מאוד שמראה שמדינת ישראל חסרה כ-50 אחוזים מהפסיכולוגים על פי תקנים של משרד החינוך. הבעיה היא לא מחסור  בפסיכולוגים כמו המחסור בתקנים. בעקבות המחסור בתקנים, גם התחיל להיווצר מחסור בפסיכולוגים כי סטודנטים אומרים לעצמם שהם לא ישקיעו השקעה אדירה כי בסוף הם לא מקבלים עבודה. כידוע לך אנחנו בוועדה פועלים רק ארבעה חודשים בכנסת הנוכחית ודברים שלא היו קשורים לפתיחת שנת הלימודים דחינו. משבוע הבא נתחיל לקיים עוד ישיבות סדירות ואני מבטיחך שאנחנו נקיים על כך דיון עם משרד החינוך ועם יתר הגורמים הנוגעים בדבר. מר ינאי, אתה מוזמן לעקוב אחרינו באינטרנט, וברגע שתתקיים הישיבה, ככל שתרצה להשתתף בה, אני אשמח. אני אשמח גם לעזור בפתרונות נקודתיים כאן באשקלון.


תודה רבה על האירוח ושיהיה בהצלחה רבה. 

הסיור ננעל בשעה 13:00
